ועדת הכספים, כנסת 18, פרוטוקול מספר 569, 2010-12-08 09:15

משה גפני: אני מתכבד לפתוח את ישיבת ועדת הכספים.

משה גפני: על סדר היום שינויים בתקציב לשנת 2010.

אורי גבע: אגף לתכנון מדיניות במשרד ראש הממשלה מעביר 150 אלף שקלים למשרד הרווחה לצורך כתיבת תוכניות עבודה במשרד בהתאם לסיכומים.

משה גפני: מה זה היועץ החיצוני?

אורי גבע: המשרד שוכר יועץ חיצוני שכותב תוכניות עבודה, תומך בכתיבת תוכניות עבודה.

משה גפני: מה זה כותב תוכניות עבודה?

אורי גבע: תוכניות עבודה של המשרד.

אורי גבע: הם בונים תוכניות עבודה לא ברמה של מעבר לשנה אחת.

אורי גבע: האגף לתכנון מדיניות במשרד ראש הממשלה הוא זה שמוביל את כל המהלך והוא העביר כספים למספר משרדים אחרים בחודשים האחרונים לצורך אותה פעולה.

משה גפני: יועץ חיצוני במשרד ראש הממשלה?

אורי גבע: לא. האגף לתכנון מדיניות במשרד ראש הממשלה מעביר את הסכום כדי שמשרד הרווחה יעסיק את היועץ.

משה גפני: באיזה נושא?

אורי גבע: כתיבת תוכניות עבודה.

משה גפני: מה זה תוכניות עבודה?

חנן פריצקי: יש כאן תפיסה שמוביל משרד ראש הממשלה במשרדים לבדוק תכנון רב שנתי בכל מיני פרוייקטים.

חנן פריצקי: המשרדים עצמם הם אלה שקיבלו פריבילגיה לעשות בדיקות לאורך זמן.

חנן פריצקי: אנחנו במקרה הזה הולכים לבחון את כל הנושא של תוצאות ותפוקות כדי להגיע למצבים בהם כל הפרוייקטים שלנו נבחנים לטווח ארוך.

משה גפני: למשל.

חנן פריצקי: למשל, דוגמה לכל פרוייקט שלנו, כמו בתים חמים – האם יש תוצאות לטווח ארוך ומה הפתרון.

משה גפני: היועץ הזה עושה את העבודה?

חנן פריצקי: זאת חברה שהולכת לבדוק בכלל את כל נושא האסטרטגי לטווח ארוך, איך בודקים תוצאות.

משה גפני: מי יזם את זה?

חנן פריצקי: האגף לתכנון במשרד ראש הממשלה עם הרבה מאוד משרדי ממשלה.

משה גפני: מי עומד בראש האגף לתכנון?

חנן פריצקי: האגף לתכנון מדיניות, אודי פרוור.

משה גפני: בסדר.

משה גפני: אנחנו מצביעים.

משה גפני: ה צ ב ע ה

משה גפני: פנייה מספר 651 – נתיב

אנסטסיה סורוקינה: הפנייה נועדה לבצע שינויים פנימיים בתקציב של נתיב בהתאם לסדרי עדיפויות של המשרד.

אנסטסיה סורוקינה: העברת 2,400 מיליון שקלים.

משה גפני: מה הנושאים?

אנסטסיה סורוקינה: סוגרים גירעון של פרוייקט מחשוב שצפוי להיות בסוף השנה.

משה גפני: סדרי עדיפויות של המשרד, לא רלוונטי מבחינת הוועדה, שהמשרד יאשר את זה.

משה גפני: תגידו מה זה.

משה גפני: סדרי עדיפויות של המשרד, תגידו מה סדרי העדיפויות.

משה גפני: למה זה?

משה גפני: לשכר?

אנסטסיה סורוקינה: לפרוייקט מחשוב.

אנסטסיה סורוקינה: הם בגירעון בסוף השנה.

משה גפני: אנחנו מצביעים.

משה גפני: ה צ ב ע ה     פנייה מספר 651 – אושרה פה אחד     פנייה מספר 699 –  תשלומים לאו"ם ולכוחות שלום, משרד החוץ

אורי גבע: הפנייה נועדה לביצוע הסטות פנימיות בתוך סעיף 9, בעקבות השינויים שחלו בשער החליפין בשנה האחרונה.

אורי גבע: באמצעות השינויים האלה, אנחנו מכסים התחייבויות שלנו לכוחות השלום.

אורי גבע: זה בהתאם לדרישה שלהם.

משה גפני: תחזור על הדברים.

אורי גבע: אנחנו מסיטים מקורות בתוך תקציב משרד החוץ כדי לשלם לאו"ם ולכוחות השלום, וזה בהתאם לדרישה שמגיעה מהם.

משה גפני: אנחנו מצביעים.

משה גפני: ה צ ב ע ה     פנייה מספר 699 – אושרה פה אחד     פניות מספר 761 עד 763 – המשרד לביטחון פנים

יאיר אידר: הפנייה נועדה לתגבר את תקציב המשרד לביטחון פנים בסך של 54 מיליון שקלים, בהתאם לסיכום התקציבי של המשרד לביטחון פנים עם משרד האוצר.

יאיר אידר: בין היתר הפנייה מתגברת את הקשר הדיגיטלי של המשרד ב-30 מיליון שקלים, תקציב אמרכלות ב-24 מיליון שקלים.

יאיר אידר: כמו כן הפנייה מבצעת שינויים פנימיים במשרד.

אמנון כהן: אני עושה על זה רביזיה.

משה גפני: אני לא מצביע על זה.

משה גפני: נחזור אחר כך.

משה גפני: אם אתה עושה רביזיה, לא מצביעים.

משה גפני: פנייה מספר 764 – שירותי דת     	נעבור הלאה.

משה גפני: שמנו את ההעברות התקציביות כסעיף ראשון על סדר היום כדי שהרפרנטים לא ילכו, כי יש כאן גם עודפי תקציב שלא אישרנו כי לא היו לנו הסברים עליהם.

משה גפני: אני מבקש שהרפרנטים יישארו.

צחי דוד: הפנייה נועדה לביצוע התאמות בתקציב הוצאה נטו של המשרד, לאור קצב הביצוע בתקציב הפיתוח.

משה גפני: אתה יודע להסביר?

צחי דוד: כן.

צחי דוד: זה תקציב פיתוח שעובד על בסיס הרשאה להתחייב.

צחי דוד: נדרשת התאמה של המזומנים בהתאם לקצבי הביצוע שנעשו במהלך השנה.

משה גפני: אנחנו מצביעים.

משה גפני: ה צ ב ע ה     פנייה מספר 765 – אושרה פה אחד     פנייה מספר 766 – משרד הרווחה

חנן פריצקי: הפנייה נועדה לעשות סדר בתקציבים הקשיחים של המשרד, מעונות למפגרים, פנימיות לילדים, לנכים, לשחרר רזרבות כדי לתקצב אותם.

משה גפני: אנחנו מצביעים.

משה גפני: ה צ ב ע ה     פנייה מספר 766 – אושרה פה אחד     פנייה מספר 767 – משרד הרווחה

חנן פריצקי: הפנייה נועדה לעשות סדר בכל ההכנסות המותנות של המשרד - המשרד עובד עם הכנסה מותנית – מהרשויות, מביטוח לאומי.

חנן פריצקי: למשרד יש כמיליארד שקלים הכנסה מותנית.

חנן פריצקי: לקראת סוף שנה אנחנו עושים בדיקה של כל ההכנסות המותנות של כל הסעיפים הרלוונטיים, לבדוק שההכנסה היא אכן מתאימה לתקציב וזאת בעצם התאמה של התקציב להכנסות שהגיעו בכל הסעיפים השונים.

משה גפני: המשרד שלכם, דרך אגב, ראוי לציון.

חנן פריצקי: תודה.

משה גפני: הייתי מעביר עוד כמה משרדים אליכם לטיפול.

משה גפני: אנחנו מצביעים.

משה גפני: ה צ ב ע ה     פנייה מספר 767 – אושרה פה אחד     	אני בטוח שכאן אנחנו מעבירים כסף והכסף מגיע ליעדו ומתבצע.

משה גפני: לפעמים אנחנו מעבירים כאן כסף ואנשים שותים קפה.

רועי כפיר: הכסף מיועד לתחנות הזנק ביהודה ושומרון.

שלי יחימוביץ': בוא נתנה את זה בהתייעלות וברפורמה.

אורי אריאל: ושלא ישבתו.

שלי יחימוביץ': נכון.

רועי כפיר: מדובר בתגבור של יחידות הזנק של מד"א ביישובי יהודה ושומרון.

רועי כפיר: זה מתואם עם משרד הבריאות.

משה גפני: יש כוחות הצלה נוספים חוץ ממד"א שפועלים שם?

רועי כפיר: אני לא יודע לומר לך.

משה גפני: חבר הכנסת אריאל, אתה יודע?

אורי אריאל: עובד באזור גם הסהר האדום אבל הוא לא מטפל בישראלים.

אורי אריאל: לעומת זאת, מגן דוד אדום מטפל בכל נפגע ולא חשוב מי הוא ומהו.

משה גפני: יש עוד ארגונים חוץ ממד"א?

משה גפני: ארגונים יהודים?

אורי אריאל: קצת הצלה בביתר נניח.

משה גפני: ואין ביהודה ושומרון איחוד הצלה?

אורי אריאל: קצת.

משה גפני: צריך לאשר את זה, נכון?

אורי אריאל: אני חושב שכדאי.

אורי אריאל: במסגרת הכבאיות, שיהיה גם זה.

משה גפני: אנחנו מצביעים.

משה גפני: פניות מספר 769 ו-770 – אושר פה אחד     פנייה מספר 774 – תשתיות לאומיות

דניאלה גרא: הפנייה נועדה לבצע שינוי פנימי בתקציב הרשות הממשלתית למים וביוב, בין היתר לצורך ניצול יעיל של התקציב לקראת סוף השנה וכן להשלמת פרוייקט חלוקת החסכמים לבתים במסגרת תוכנית החירום למשק המים.

משה גפני: אנחנו מצביעים.

משה גפני: ה צ ב ע ה     פנייה מספר 774 – אושרה פה אחד

אורי אריאל: אפשר בכל זאת שאלה?

משה גפני: בטח, אבל כבר אישרנו.

אורי אריאל: כן.

אורי אריאל: אני שומע ממקומות שונים בארץ שהחסכמים הגיעו לחלק מהישוב נניח ואל חלק לא הגיע כי נגמר, כי אין תקציב.

אורי אריאל: זה נועד לגמור את החלוקה?

דניאלה גרא: זה נועד לתגבר את התקצוב.

דניאלה גרא: יש כאן 11 מיליון שקלים שעוברים לשם.

דניאלה גרא: הפרוייקט רץ.

אורי אריאל: אפשר לבקש, ברשות היושב ראש, דיווח כתוב?

משה גפני: בטח.

דניאלה גרא: אין בעיה.

משה גפני: ראיתי באמת ביתד נאמן שחלק לא עובר.

משה גפני: אם אפשר שבדוח הכתוב הזה תהיה גם חלוקה למוסדות, האם זה מחולק למוסדות.

משה גפני: ראיתי ביתד נאמן שיש חלק מהמוסדות שלא מקבל.

משה גפני: אם אפשר לקבל גם את חלוקת המוסדות, מוסדות חינוך, חלוקה במשרד החינוך, מוכר שאינו רשמי, רשמי, פטור וכולי.

דניאלה גרא: אין בעיה.

אורי אריאל: אם ליבה ובלי ליבה.

משה גפני: בשבוע הבא אני מביא לכאן לדיבור את הנושא הזה שילד עיוור לא מקבל את המחשב שנותנים לעיוורים מכיוון שהוא לא לומד ליבה.

משה גפני: מכתב רשמי של משרד החינוך.

משה גפני: אני מביא את זה לדיון.

משה גפני: פניתי לשר החינוך לפני שבועיים וחצי, אמרתי לו שאני לא יוצא עם זה לעיתונות וביקשתי תשובה.

משה גפני: הוא אמר שתוך יומיים אני אקבל תשובה, אבל לא קיבלתי תשובה עד היום.

משה גפני: בשבוע הבא יש הצעה לסדר על התמיכות שמקבלים המוסדות המוכרים שאינם רשמיים ואני אביא את זה לדיון.

משה גפני: יש הצעה לסדר ואני אביא את זה.

שלי יחימוביץ': גפני, לא הבנתי.

משה גפני: ילד עיוור בנתיבות, כמו הילדים העיוורים במוסדות החינוך, היה צריך לקבל מחשב שמתאים לעיוורים.

משה גפני: הוא קיבל מכתב ממשרד החינוך שהוא לא יקבל את המחשב הזה מכיוון שהוא לא לומד ליבה.

שלי יחימוביץ': פנית לשר החינוך?

משה גפני: פניתי לשר החינוך כבר לפני שלושה שבועות.

משה גפני: ישבתי אתו.

משה גפני: הוא אמר שמיד הוא מטפל בזה.

שלי יחימוביץ': אז מה אתה רוצה?

משה גפני: לחכות לשריפה או למה לחכות?

משה גפני: רק שנדע.

משה גפני: אני לא הוצאתי את זה לתקשורת כי אני חושב שזאת בושה למדינת ישראל.

שלי יחימוביץ': זה לא נפתר?

משה גפני: לא. הוא נתן את זה לטיפול ראש המטה שלו.

משה גפני: דיברתי עם ראש המטה שלו בשבוע שעבר והוא אמר שהוא לא זוכר את הפנייה הזאת.

משה גפני: העברתי לו עוד הפעם, אבל אין תשובה.

משה גפני: פשוט לא להאמין.

משה גפני: לכם המתנחלים אין בעיות כאלה.

משה גפני: זה רק לחרדים.

אורי אריאל: אנחנו שם לא מתחלקים כל אחד בבעיותיו של השני.

ציון פיניאן: עכשיו הם מרוצים.

ציון פיניאן: אין הקפאה.

אורי אריאל: ממש.

אורי אריאל: ראיתי את פטישי האוויר בקרני שומרון ובמעלה אדומים.

אורי אריאל: ממש.

אורי אריאל: ירושלים נבנית כל הזמן.

משה גפני: פנייה מספר 775 – תגמולים לנכים     	זכויות ניצולי שואה.

משה גפני: אני עושה הפסקה עד שהרפרנט יבוא.

משה גפני: פעם שלישית שלא מגיע רפרנט לדיון על תגמולים לניצולי שואה.

משה גפני: תביאו את הרפרנט.

משה גפני: אנחנו לא ממשיכים עד שלא יבוא הרפרנט לדיון על ניצולי השואה.

משה גפני: נחכה לו.

משה גפני: נשתה קפה בינתיים.

משה גפני: אנחנו ממשיכים את הישיבה.

משה גפני: סגן הממונה על אגף התקציבים יסביר את הפנייה מספר 775.

משה גפני: אני מאוד מבקש, אדוני סגן הממונה הבכיר, יש פניות שעושה לי רושם שבמשרד האוצר מייחסים להן חשיבות משנית.

משה גפני: יש דברים שהרפרנטים נלחמים על הפניות האלה ולצערי הרב זה קורה כבר לא פעם ראשונה בנושא של נכי רדיפות הנאצים, תגמולים לנכים.

משה גפני: אני לא אוהב את הדבר הזה.

משה גפני: אני מבקש שתבדקו את הדבר הזה במשרד האוצר כך שהתקלות האלה לא יחזרו על עצמן.

אייל אפשטיין: אני אבדוק את העניין.

אייל אפשטיין: לגבי הפנייה הספציפית הזאת, אלה למעשה תקציבים, אלה התאמות לסוף שנה בכפוף לשני חוקים, לחוק נכי רדיפות הנאצים וחוק נכי המלחמה בנאצים.

אייל אפשטיין: בסופו של דבר המטרה של הפנייה הזאת היא אחת, להתאים את הביצוע בפועל שהוא מתוקף חוק לתקציב כדי שתשלומי ההעברה האלה יוכלו להיות משולמים במלואם.

פניה קירשנבאום: שאלה.

פניה קירשנבאום: אנחנו מדברים על ניצולי שואה, כאלה שמוכרים עד שנת 1953, נכון?

פניה קירשנבאום: לפי החוק שלכם.

אייל אפשטיין: האמת היא שאני לא מכיר את החוק הזה עד הקצה.

אייל אפשטיין: תשאלי את השאלה, ואם אני אדע, אני אענה עליה.

פניה קירשנבאום: אני אשאל.

פניה קירשנבאום: יש חוק שמסדיר את הזכויות של ניצולי הנאצים והוא מכסה את כל מי שהגיע ב-1953.

פניה קירשנבאום: כל הנכים שהגיעו אחרי זה, ובמיוחד אלה שהגיעו בשנות ה-90, עשו לגביהם חוק נוסף וקבעו שיש נגיד 30 אלף נכים כאלה או 15 אלף, לא משנה המספר, וכל אחד מהם יקבל אלפיים שקלים.

פניה קירשנבאום: חלק מהאנשים האלה נפטרו, אבל בחוק יש סכום מסוים ששמור להם שם.

אייל אפשטיין: איך הוא בדיוק שמור?

פניה קירשנבאום: בהגדרת החוק באוצר יש תקציב.

אייל אפשטיין: מה זה באוצר יש תקציב?

אייל אפשטיין: בסופו של דבר אם יש חוק, תקציב המדינה תומך בחקיקה ובעלויות הנגזרות ממנה.

אייל אפשטיין: בסופו של דבר אין כסף שנמצא באוצר.

פניה קירשנבאום: אם תוקצבו כ-10,000 אנשים לדוגמה, אלפיים שקלים לחודש, והיום נשארו מתוכם 5,000 אנשים, האם אפשר להגדיל להם את הקצבה?

פניה קירשנבאום: מאלפיים שקלים אי אפשר לחיות.

אייל אפשטיין: ראשית, התקצוב נעשה בפועל באופן שוטף.

אייל אפשטיין: התקציב הוא על בסיס מזומן והוא לא על בסיס מצטבר.

אייל אפשטיין: בסופו של דבר אנחנו מתקצבים לשנה העוקבת – עכשיו שזה תקציב דו שנתי, לשנתיים עוקבות – את העלויות הצפויות.

אייל אפשטיין: בסופו של דבר העלויות גם מתוקצבות בהתאם לתוחלת החיים.

אייל אפשטיין: אנחנו מניחים שהקבוצה הסגורה הזאת היא קבוצה שהולכת ומספרה פוחת לצערנו ולכן בסופו של דבר התקצוב בפועל משנה לשנה יורד בהנחה שמספר ניצולי השואה שזכאים לתשלומי העברה מהמדינה הולך וקטן.

אייל אפשטיין: הערה שנייה.

אייל אפשטיין: כמובן שהכסף הזה לא נמצא בקופה ייעודית לתחום הספציפי הזה אלא הוא מתוקצב בהתאם לתשלומים בפועל של הזכאים.

פניה קירשנבאום: אולי השאלה לא אליך אלא צריכה להיות מופנית לשר האוצר.

פניה קירשנבאום: האם אתם מודעים בהבדל של זכויות הנכים לאלה שמוכרים לפי החוק לבין אלו שהגיעו אחרי החקיקה?

אייל אפשטיין: יש פערים בהתאם להחלטות.

אייל אפשטיין: יש פערים שקבע המחוקק.

פניה קירשנבאום: אתם עושים משהו כדי לגשר על הפערים האלה?

אייל אפשטיין: המחוקק קבע ואנחנו ממלאים באופן מלא את דבר החקיקה.

משה גפני: השאלה מה כתוב בחוק.

פניה קירשנבאום: אם אנחנו נרצה לשנות את החוק, האם תתנגדו לשנות אותו?

אייל אפשטיין: על זה אני לא אענה.

פניה קירשנבאום: אם אתם מבינים שיש פער והמחוקק צריך לתקן.

אייל אפשטיין: זה לא הנושא שנדון כאן עכשיו.

אייל אפשטיין: כל מה שנדון כאן עכשיו זה התאמת התקציב לביצוע בפועל.

משה גפני: כן, אבל הוועדה הרבה פעמים וחברים בוועדה מנצלים את ההעברות כדי לברר פרטים שהם ממתינים לברר אותם וזה מה שעושה עכשיו חברת הכנסת קירשנבאום.

אייל אפשטיין: בסופו של דבר התקציב תומך בחקיקה הקיימת.

אייל אפשטיין: אני לא יכול להתייחס לשינוי החקיקה.

משה גפני: בסדר.

משה גפני: אנחנו מצביעים.

משה גפני: ה צ ב ע ה     פנייה מספר 775 – אושרו פה אחד     פנייה מספר 776 –

אורי שמרת: הפנייה נועדה לתקצב סך של 4.9 מיליון שקלים עבור פעילויות לתלמידים מפוני גוש קטיף בשנת הלימודים תשע"א בהתאם להחלטת ממשלה 2377 מה-4 בנובמבר 2010.

משה גפני: איפה זה נעשה?

אורי שמרת: ביישובי גוש קטיף, בעוטף עזה.

משה גפני: לאן זה הולך?

אורי שמרת: לתלמידים מפוני גוש קטיף.

משה גפני: אורי, אתה מכיר את זה?

אורי אריאל: שלוש רשויות עיקריות.

אורי אריאל: האחת, נחל סורק, השנייה, אשכול, השלישית, לכיש.

אורי אריאל: יש עוד אזורים אבל אלה הן עיקר הרשויות שם נמצאים התלמידים.

אורי אריאל: זאת תוכנית המשכית.

משה גפני: אנחנו מצביעים.

משה גפני: ה צ ב ע ה     פנייה מספר 776 – אושרה פה אחד

אורי שמרת: הפנייה נועדה להעברת 902 אלף שקלים מתקציב מינהל הפיתוח של משרד החינוך לתקציב השוטף של משרד החינוך לטובת שעות השתלמות והדרכה בנושא הטמעת מערכות תקשור בבתי ספר בשדרות וביישובי עוטף עזה.

משה גפני: אורי, מכיר?

אורי אריאל: כן.

אורי אריאל: זאת המסגרת של שדרות.

אורי אריאל: אלה לא המפונים.

אורי אריאל: הייתה החלטת ממשלה ותוכנית בעקבותיה נעשתה על מוסדות חינוך.

משה גפני: אני קיבלתי מייל, אני לא יודע ממי, אנונימי, שלוקחים מדריכות ועושים אותן מזכירות במשרד החינוך.

משה גפני: מכיוון שלא מוסיפים תקנים, לוקחים מדריכות ושמים אותן כמזכירות.

משה גפני: אתה מכיר דבר כזה?

אורי שמרת: אני לא מכיר דבר כזה.

אורי אריאל: בנות שירות?

משה גפני: מדריכות בבתי ספר, מדריכות לילדים.

משה גפני: קיבלתי מייל אנונימי.

אורי אריאל: נשמע בלתי סביר אבל ראוי לבדיקה.

משה גפני: למה בלתי סביר?

אורי אריאל: אי אפשר לקחת עובדת שיש לה תחום מסוים ולהעביר אותה להיות מזכירה.

אמנון כהן: למה?

אמנון כהן: יש ניוד עובדים.

אורי אריאל: תגיד לי שהכל אפשרי וזה נכון.

אורי אריאל: שווה לבדוק.

אמנון כהן: זה מצריך דיון.

אורי אריאל: אני מציע לעשות את זה ביחד עם הדיון כשיהיה כאן שר החינוך.

משה גפני: אנחנו מצביעים.

משה גפני: פניות מספר 777 ו-778 – אושרה פה אחד     פניות מספר 779 ו-780 –     	מימון תקנים עבור בני המיעוטים.

צחי דוד: בני מיעוטים ואוכלוסיות מיוחדות.

צחי דוד: הפנייה נועדה להעברת 2.6 מיליון שקלים ממשרד נגב גליל למינהלת השירות האזרחי עבור תקנים נוספים של בני מיעוטים ואוכלוסיות מיוחדות, נוער בסיכון.

צחי דוד: אלה לא תקנים כמו שאתה רואה בתקציב של שיא כוח אדם אלא תקני שירות לאומי.

צחי דוד: הכסף הזה מממן תקנים.

משה גפני: נראה לך שאני יודע הכל, אבל אני לא יודע הכל.

משה גפני: נדמה לי שגם חברים אחרים  בוועדה לא יודעים הכל ואני גם לא בטוח שאתה יודע הכל.

משה גפני: על מה מדובר?

צחי דוד: תקני שירות לאומי.

משה גפני: מה זה תקני שירות לאומי?

משה גפני: תסביר לי.

משה גפני: מאיזה משרד זה עובר?

צחי דוד: 2.6 מיליון שקלים עוברים מנגב גליל.

משה גפני: נגב גליל, זה משרד שלא מתפקד אלא הוא מעביר כסף כל הזמן?

משה גפני: מה המשרד עושה?

צחי דוד: למשרד יש כמה פרוייקטים שמבוצעים אצלו, פרוייקטים בנגב ובגליל.

צחי דוד: המשרד מבצע גם מספר פרוייקטים בנגב ובגליל.

משה גפני: הנה, המייל שקיבלתי.

משה גפני: חבר הכנסת משה גפני, שלום רב.

משה גפני: אני מדגיש, המייל אנונימי וזאת יכולה להיות עלילה.

משה גפני: פעם שנייה שהמייל מגיע.

משה גפני: "רציתי ליידע אותך שמשרד החינוך מעסיק נשים שמקבלות שכר מהמדינה על תפקיד של מדריכות, שעבודתן היא להדריך מורות, בעוד שבפועל הן מועסקות במשרד בעבודות משרדיות ואינן פוגשות מורות כלל.

משה גפני: משרד האוצר לא מאשר תקנים חדשים לעובדי מדינה, אז המשרדים מוצאים דרכים עוקפות.

משה גפני: לי זה היה נראה מעשה שחיתות.

משה גפני: אני מעביר לך את המידע בגלל תפקידך כיושב ראש ועדת הכספים".

יעקב אדרי: זה מתייחס לנושא הזה שאנחנו דנים בו?

משה גפני: לא. זה מהפנייה הקודמת.

יעקב אדרי: אני לא יודע אפילו על מה אתה מדבר, אבל אני מציע להיזהר בנושאים האלה.

יעקב אדרי: כשכותבים מכתבים אנונימיים, צריך להיזהר.

משה גפני: אני נזהר.

משה גפני: אמרתי מכתב אנונימי.

אמנון כהן: יש דברים בגו אדוני.

משה גפני: חבר הכנסת אדרי, אתה צודק במאה אחוזים.

משה גפני: אמרתי, אתה לא היית קודם או לא הקשבת, שקיבלתי פנייה אנונימית.

משה גפני: יתכן שהיא עלילה, יכול להיות שהיא לא נכונה, אבל היא מאוד יכול להיות נכונה.

משה גפני: מאוד.

קריאה: תעביר למבקר המדינה.

משה גפני: לא.     	אתה תוכל לבדוק את זה ולתת לי תשובה?

אורי שמרת: אני אבדוק, בשמחה.

אורי שמרת: שנית, אני רק רוצה לציין משרד האוצר הוסיף בשנת 2010, 74 תקנים חדשים למשרד החינוך.

אורי שמרת: לכן קשה לי להאמין שהמייל הזה הוא נכון, אבל אניע אבדוק.

משה גפני: את התשובה שלך אני אקריא באותה מידה בוועדה.

משה גפני: אם יתברר אכן שזה שקר וזאת עלילה, אני אומר את זה כאן ואני אתנצל.

זבולון אורלב: הכותב מניח הנחה שתפקידי הדרכה צריכים לעבוד מאה אחוזים מול המורים אבל זה לא נכון.

זבולון אורלב: חלק מתפקיד ההדרכה למשל הוא ליצור תוכניות לימודים.

זבולון אורלב: זה לעבור על ספרי לימוד ולאשר אותם, לערוך את ההשתלמויות, לגייס את המשתלמות.

זבולון אורלב: זה חלק מתפקידי ההדרכה.

אמנון כהן: אבל לא להיות מזכירה ולענות לטלפונים.

זבולון אורלב: מה ההתרגשות שמישהו כותב מכתב?

משה גפני: ממש לא התרגשות.

זבולון אורלב: זה לא רציני.

משה גפני: ממש לא התרגשות.

משה גפני: אם זה נכון, זה לא בסדר.

משה גפני: אם זה לא נכון, אני אומר את זה אבל חשוב לבדוק את זה.

משה גפני: אנחנו בתקני השירות האזרחי.

צחי דוד: כמו שאמרתי, משרד הנגב והגליל מעביר 2.6 מיליון שקלים למינהלת השירות האזרחי, מה שיאפשר לה להוסיף עוד תקנים לשירות אזרחי, עוד חבר'ה שיוכלו לבצע שירות אזרחי.

זבולון אורלב: מוזר בעיניי כיוון שמינהלת השירות האזרחי פועלת במשרד המדע והטכנולוגיה ולא פועלת במשרד ראש הממשלה.

צחי דוד: מדובר בסיכום בין משרדי.

צחי דוד: משרד נגב וגליל מעביר עבור תקנים שימומשו באזורי הפריפריה באזורי הנגב והגליל.

זבולון אורלב: אני מבין שמשרד גליל ונגב, אני מברך על כך, מקצה כסף כדי להפעיל תקנים של האוכלוסייה.

זבולון אורלב: איך עובר התקציב?

צחי דוד: דרך מינהלת השירות האזרחי, למשרד המדע.

צחי דוד: אתה יכול לראות כאן.

צחי דוד: מי שמפעיל את מינהלת השירות האזרחי זה משרד המדע, התרבות והספורט.

צחי דוד: אין ויכוח.

צחי דוד: הסעיף התקציבי, מינהלת השירות האזרחי, אתה יכול לראות 04014 יושב בסעיף 04 שזה תחת הגג של ראש הממשלה אבל זה מופעל על ידי משרד התרבות והספורט.

זבולון אורלב: אפשר לדלג על זה?

זבולון אורלב: אני רוצה לערוך בירור למה זה מופעל במשרד ראש הממשלה.

משה גפני: בסדר.

משה גפני: אני אדלג, אבל יעקב, תסביר קודם.

יעקב אדרי: החשבות של משרד נגב וגליל יושבת במשרד ראש הממשלה, כך שכל ההתחשבנות עוברת דרכם.

יעקב אדרי: יכול להיות שזבולון מעיר הערה נכונה.

יעקב אדרי: צריך לבדוק את זה.

משה גפני: בסדר.

משה גפני: נדלג על זה.

משה גפני: בינתיים תברר.

משה גפני: פנייה מספר 781 – משרד התעשייה, המסחר והתעסוקה     	240 מיליון שקלים.

משה גפני: פניות מספר 783 ו-784 – משרד הקליטה

אופיר להב: 784, משרד הקליטה.

אופיר להב: מדובר על העברה של 7 מיליון שקלים  למשרד הקליטה לגבי שני נושאים: האחד, תושבים חוזרים, 5 מיליון שקלים לוואוצ'רים לתושבים חוזרים במסגרת החלטת ממשלה, והנושא השני, 2 מיליון שקלים לתוכנית החומש לקליטת עולי אתיופיה, לתגבור נושא עידוד תעסוקה.

ציון פיניאן: יישר כוח.

משה גפני: אנחנו מצביעים.

משה גפני: ה צ ב ע ה     פניות מספר 783 ו-784 – אושרו פה אחד     פנייה מספר 785 –

דולב: פנייה תקציבית זו נועדה להתאים את תקציב הכבישים העירוניים ואת תקציב הפיתוח האחר של משרד התחבורה לביצוע בפועל.

משה גפני: איזה כבישים?

דולב: למשל כביש גדרה, 3933, מעגלי תנועה, הסדרות של כבישים קיימים.

משה גפני: אנחנו מצביעים.

משה גפני: ה צ ב ע ה     פנייה מספר 785 – אושרה פה אחד

אורי גבע: הפנייה נועדה לתקצוב של תקן ברשות המסים שעובר לשם ממשרד השיכון בהתאם לסיכום ביניהם.

משה גפני: מה?

משה גפני: לא הבנתי.

אורי גבע: עובד עובר ממשרד השיכון לרשות המסים.

משה גפני: מה יש ברשות המסים שצריך עובד?

משה גפני: לאן הוא עובר ברשות המסים?

אורי גבע: לפקיד שומה אילת.

משה גפני: אני לא מאשר את זה.

משה גפני: אני קודם כל רוצה עובד בסעיף 46.

משה גפני: נעבור הלאה.

משה גפני: רשות המסים לא צריכה כל כך הרבה עובדים.

צחי דוד: אפשר להסביר?

צחי דוד: אני רפרנט של שיכון.

צחי דוד: מדובר בעובד שעבד בשיקום שכונות באילת.

צחי דוד: הלשכה של שיקום שכונות נסגרה.

צחי דוד: זה עובד שלא היה מה לעשות אתו ורשות המסים הסכימה לקלוט אותו בפקיד שומה אילת.

משה גפני: יש לי עוד כמה עובדים בעייתיים.

משה גפני: אני אעביר אותם לרשות המסים.

משה גפני: יש גבול למה שאנחנו יכולים לאשר.

משה גפני: ביקשתי מנסרדישי כמה פעמים, אמרתי לו שמגיע לכאן בן אדם, אנשים מחכים.

משה גפני: זה סעיף שברשות המסים עוזרים לציבור ולא שלוקחים ממנו כסף.

משה גפני: אז אין שם כוח אדם.

משה גפני: הם קולטים עובדים.

משה גפני: פנייה מספר 788 –

אורי גבע: הפנייה הזו נועדה לביצוע שינויים פנימיים בתוך סעיף השר במשרד ראש הממשלה.

אורי גבע: בין היתר, תקצוב של 10 מיליון שקלים לרשות לפיתוח מגזרי מיעוטים, לפי החלטת הממשלה.

משה גפני: מה זה מגזרי מיעוטים?

אורי גבע: תוכנית חומש.

משה גפני: מה ההגדרה של מיעוטים?

אורי אריאל: חרדים.

יעקב אדרי: האם המיעוטים כוללים את החרדים?

משה גפני: לא שאלתי את השאלה הזאת.

משה גפני: אני רוצה הגדרות מדויקות.

משה גפני: אתמול לא היו לנו הגדרות.

דרורית שטיינמץ: יש החלטת ממשלה של האגף לפיתוח כלכלי במשרד ראש הממשלה ולשכת השר ברוורמן שבעצם ממונה על נושא המיעוטים, שקובעת שיתוקצב מדי שנה – יש השתתפות של מספר משרדים, אבל אנחנו מעבירים בינתיים את חלקנו לנושא ומגדירים תקנה ייעודית לתוכנית הזאת.

דרורית שטיינמץ: זאת בעצם תוכנית חומש שתפעל לפיתוח כלכלי של המגזר הערבי, בין השאר טיפול בהעסקת נשים וכדומה.

יעקב אדרי: צריך לתמוך בזה.

משה גפני: אני מאוד בעד, אבל אני רוצה שתהיה הגדרה.

אמנון כהן: זה יורד מהרשות לקידום מעמד האישה.

דרורית שטיינמץ: לא, זה לא יורד מהרשות.

אמנון כהן: הנה, כתוב.

משה גפני: אני קודם אוחז בהגדרות.

משה גפני: אם כן, אלה לא המיעוטים אלא ערבים.

דרורית שטיינמץ: זה כל המגזר – בדואים, דרוזים, צ'רקסים.

משה גפני: אז אלה לא מיעוטים.

משה גפני: צריך להגדיר כי הרבה פעמים זה מבלבל את חברי הוועדה כשאומרים מיעוטים.

דרורית שטיינמץ: בסדר.

דרורית שטיינמץ: זה המגזר הערבי.

מגלי והבה: אני מתנגד ואני אומר לך מדוע.

מגלי והבה: אמרתי לך שהורידו לנו 19 מיליון שקלים מהתקציב שלנו.

משה גפני: אתה מתנגד לפנייה הזאת?

יעקב אדרי: מה זה התקציב שלנו?

מגלי והבה: התקציב שהיה לדרוזים.

מגלי והבה: הראיתי לך את זה, וגם במשרד ראש הממשלה.

יעקב אדרי: יש לך תשובה לעניין הזה?

דרורית שטיינמץ: יש מספר החלטות ממשלה.

דרורית שטיינמץ: יש החלטת ממשלה שמדברת על 412413, תוכנית רב שנתית שמסתיימת בשנה הבאה והיא מתוקצבת ב-400 מיליון שקלים ומשרד ראש הממשלה יתקצב את כל התקציב בשלמותו.

דרורית שטיינמץ: הוא פרס אותה ליותר שנים כי המשרדים לא הצליחו לממש את התקציב, אבל התוכנית הזו אמורה להתקיים.

דרורית שטיינמץ: בנוסף לכך יש החלטה נוספת, שזאת תוכנית חומש, שזה להמשיך את הפרוייקטים האלה.

מגלי והבה: אתם משחקים  משחקים מלוכלכים, ותסלחו לי על הביטוי, כי אתם לוקחים מהכובע הזה ושמים אותו בכובע השני.

ציון פיניאן: וגם הכובע מלוכלך.

מגלי והבה: כן.

מגלי והבה: יש כאן חוסר בתקציבים.

מגלי והבה: אני הצגתי את זה גם לראש הממשלה.

מגלי והבה: אם לא יהיה את התקציב החסר למגזר הדרוזי, אני מצביע נגד.

דרורית שטיינמץ: איזה תקציב חסר למגזר הדרוזי?

מגלי והבה: חסר.

יעקב אדרי: מגלי צודק.

מגלי והבה: אתם לא יודעים על מה אתם מדברים.

יעקב אדרי: היה קיצוץ של 19 מיליון שקלים.

דרורית שטיינמץ: אנחנו החזרנו אותו.

דרורית שטיינמץ: התכנית הזאת תיגמר עם סך כל התקציב שהוחלט בהחלטת ממשלה.

מגלי והבה: אם לא ישלימו לנו את התקציב, מאיפה יהיה לנו תקציב?

משה גפני: היא אומרת שהשלימו.

דרורית שטיינמץ: ודאי.

מגלי והבה: לא. אין.

דרורית שטיינמץ: אני אומרת שהתוכנית מתפרסת על מספר שנים ותוצא בסוף במלואה.

ציון פיניאן: לפי מרכז המחקר חסרים 19 מיליון שקלים.

אורי גבע: אני לא מגיב על הפחתת תקציבים במשרדים אחרים ובמסגרות אחרות, אבל במסגרת ההתחייבות של משרד ראש הממשלה בהתאם להחלטת הממשלה הקיימת הזאת, אנחנו מעבירים את מלוא התקציב גם אם זה בפריסה קצת יותר ארוכה בגלל היכולת של המשרדים לממש.

יעקב אדרי: אני מבין שתעשו פריסה ארוכה אבל התקציב נשאר.

דרורית שטיינמץ: ודאי.

אורי גבע: אם משרד לא יכול להוציא לפועל חלק מהתוכניות בשנה הזאת, אנחנו מעבירים לשנה הבאה.

אורי אריאל: יכול להיות שהוא נתקל בבעיות עקב חוסר שיתוף פעולה.

משה גפני: מגלי, ההסבר מניח את הדעת?

מגלי והבה: אמרתי לראש הממשלה והוא אמר לי שלא יעלה על הדעת.

משה גפני: אני לא מכיר את הסוגייה הזאת.

משה גפני: הם טוענים שהתקציב לא קוצץ אלא הוא נפרס על פני זמן יותר רב בהתאם ליכולת הביצוע.

מגלי והבה: התשובה של משרד ראש הממשלה שהתקציב נגמר בגלל שהסתיים ולכן יש את החוסר הזה.

משה גפני: הם אומרים שלא.

מגלי והבה: אני לא עשיתי את העבודה.

מגלי והבה: מי שעשה את העבודה כאן, זה מרכז המחקר והמידע.

משה גפני: אני מציע שנאשר את הפנייה ואתה תבקש רביזיה.

משה גפני: אני לא אצביע על הרביזיה.

משה גפני: אני מבקש היום בירור יותר מעמיק.

משה גפני: תברר אתם את זה.

משה גפני: אם אכן מתברר שמה שהם אומרים זאת העובדה, תסיר את הרביזיה שלך.

מגלי והבה: בסדר.

משה גפני: יש לי שאלה.

משה גפני: איך נותנים 5 מיליון שקלים לעידוד תעסוקה?

משה גפני: זה בסדר, אני בעד זה, אבל איך עושים את זה?

משה גפני: איך אפשר לעודד תעסוקה לנשים ערביות?

דרורית שטיינמץ: עושים כל מיני תוכניות הכשרה לתחומים מסוימים.

משה גפני: נותנים כסף לאקדמיה?

משה גפני: למה?

דרורית שטיינמץ: אני לא יודעת לומר.

קריאה: אלה גם אזורי תעשייה?

דרורית שטיינמץ: לא. אלה לא אזורי תעשייה.

משה גפני: מישהו יודע להסביר לי?

משה גפני: מעניין אותי איך עושים את זה.

דרורית שטיינמץ: אני יכולה להביא את זה לישיבה הבאה.

זבולון אורלב: מותר לי לתרום מידע אישי?

זבולון אורלב: בדרך כלל על ידי קורסי הכשרה.

זבולון אורלב: רואים מה הענפים שנמצאים באזור, מה הענפים בהם יש סיכוי שאפשר להשקיע ויש חוסר בכוחות עובדים.

משה גפני: את זה גם אני יודע, אבל איך עושים את זה?

זבולון אורלב: על ידי קורסי הכשרה.

משה גפני: בסדר.

משה גפני: את זה גם אני יודע, אבל אני שואל איך עושים את זה.

משה גפני: אנחנו מצביעים.

משה גפני: ה צ ב ע ה     פנייה מספר 788 – אושרה פה אחד     	הפנייה אושרה.

משה גפני: יש רביזיה של חבר הכנסת מגלי והבה.

משה גפני: היום הוא יבדוק את העניין, את הטיעונים שנאמרו, ואם יתברר שאכן אלה הטיעונים, הוא יסיר את הרביזיה.

משה גפני: אם לא, אנחנו נמשיך את הדיון הזה.

צחי דוד: הפנייה נועדה להעברת מיליון וחצי שקלים ממשרד ראש הממשלה, מלשכת השר ברוורמן למשרד השיכון עבור מימון בניית מבני ציבור לאוכלוסיית המיעוטים, בהתאם לסיכום בין המשרדים, וכן שינויים פנימיים.

משה גפני: אנחנו מצביעים.

משה גפני: ה צ ב ע ה     פניות מספר 791 ו-792 – אושרו פה אחד     	אם הייתה כאן העברה של 1,500 שקלים, היית רואה כאן את כל העיתונאים מגיעים עם מצלמות.

משה גפני: פניות מספר  793 עד 795 – משרד השיכון

צחי דוד: הפנייה נועדה להעברת מיליון שקלים ממשרד התעשייה למשרד השיכון לפרוייקט תעסוקה בשיקום שכונות חברתי ולהעברת 350 אלף שקלים.

פניה קירשנבאום: מה זה שיקום שכונות חברתי?

משה גפני: שיקום שכונות מחולק לשנים.

משה גפני: יש שיקום שכונות פיזי ויש שיקום שכונות חברתי.

משה גפני: יש שכונות בהן עושים פעילות כזאת, ואגב, היא קוצצה באופן מוחלט והיום זה מאוד בשוליים.

פניה קירשנבאום: מי עושה את הפעילות הזאת של שיקום שכונות חברתי?

פניה קירשנבאום: אני רואה שזה במגזר המיעוטים.

משה גפני: משרד השיכון.

פניה קירשנבאום: משרד השיכון מתעסק גם בשיקום חברתי?

משה גפני: כן.

משה גפני: בטח.

צחי דוד: שיקום שכונות חברתי שעושה משרד השיכון פועל במאה שכונות ברחבי הארץ.

משה גפני: לאיזה שכונות זה  הולך כאן?

פניה קירשנבאום: אני רוצה לדעת אם הם משתמשים גם במתנדבים ממגזר המיעוטים או שמביאים את כל העובדים  שעושים שיקום שכונות חברתי.

משה גפני: לא יודע.

צחי דוד: אני אסביר.

צחי דוד: לגבי ה-350 אלף, זה בעיקר עבור תל שבע, עבור הפעלת מתנ"ס.

צחי דוד: הוקם שם מתנ"ס אבל אין כסף להפעיל אותו.

צחי דוד: המיליון שקלים, אני לא יודע לומר בוודאות, מיועדים למספר שכונות ברחבי הארץ.

משה גפני: לא קמחא דפסחא.

פניה קירשנבאום: כשעושים שיקום שכונות חברתי, האם אתם מפעילים מערך מתנדבים או שירות קהילתי מתוך המיעוטים האלה?

פניה קירשנבאום: או שאתם מביאים להם הכל על מגש כסף?

פניה קירשנבאום: את הכסף, את העובדים, את הפעילות, הכל מביאים מבחוץ או שגם גורמים להם לצאת לקהילה ולעזור לקהילה שלהם?

צחי דוד: אני אסביר.

צחי דוד: שיקום שכונות חברתי זה פרוייקט שנמשך משנות ה-80 ברצף במספר שכונות ברחבי הארץ.

צחי דוד: שיקום שכונות פיזי נעשה במספר יותר מצומצם של שכונות, אבל החברתי מתפרס על מאה שכונות.

צחי דוד: בכל אחת ממאה השכונות הקהילה חייבת להביא מעצמה לסיפור הזה.

צחי דוד: היא מקבלת מסגרת תקציבית ופעילויות אפשריות.

צחי דוד: היא חייבת להקים ועדת היגוי, להחליט מה הפעילויות שהיא עושה, ובעצם באיזשהו מובן להעצים את התקציב.

משה גפני: אנחנו מצביעים.

משה גפני: ה צ ב ע ה     פניות מספר  793 עד 795 – אושרו פה אחד     פנייה מספר 796 – מרכז למיפוי ישראל

צחי דוד: מדובר בתוספת של שני מיליון שקלים להוצאה המותנית ולהכנסה של המשרד עקב גידול בהכנסותיו.

משה גפני: מה זה גורמי חוץ?

צחי דוד: גורמי חוץ, תוכנית של המשרד בה הוא בעצם מקבל כספים מגורמי חוץ שהוא מבצע עבורם עבודות ומשלם את העבודות מאותה תוכנית.

משה גפני: אנחנו מצביעים.

משה גפני: ה צ ב ע ה     פנייה מספר 796 – אושרה פה אחד

אורי גבע: הפנייה נועדה להעברת 190 אלף שקלים להנהלת בתי המשפט.

אורי גבע: הם עושים שיפוץ של בתי מעצר באולמות בתי המשפט.

משה גפני: אנחנו מצביעים.

משה גפני: ה צ ב ע ה     פניות מספר 797 ו-798 – אושרו פה אחד

פניה קירשנבאום: אני לא מבינה איך אתה לא שואל את השאלה הנצחית שלך.

משה גפני: אין בתי מעצר בבתי הדין.

זבולון אורלב: חבל שאין.

זבולון אורלב: אם בבתי הדין היו תנאים יותר מחמירים, האנשים כבר היו רצים לתת גט.

משה גפני: תצטרף אלי כאן למאבק בעניין הזה כי אני כבר העליתי את זה כמה פעמים.

משה גפני: בחלק הצלחתי ובחלק לא.

אורי גבע: אנחנו מעבירים כ-3 מיליון שקלים לסעיף הפיתוח של משרד האוצר לביצוע שיפוצים במבנה.

אורי גבע: בין היתר אנחנו מנגישים את המעליות לנכים, עושים שיפוצים במטבחון וכמה שיפוצים ברחבי הבניין.

משה גפני: מזגנים?

משה גפני: היה פעם משהו עם מזגנים אצלכם.

משה גפני: איזה בניין?

אורי גבע: הבניין של משרד האוצר.

משה גפני: כאן?

אורי גבע: כן.

משה גפני: מה לא בסדר בבניין?

אורי גבע: יש כמה חדרים שהתגלתה בהם קרינה אלקטרו מגנטית ולכן עושים שם עבודות.

פניה קירשנבאום: אתה רואה שצריך להיות באוצר כדי שיתקנו את החדרים האלה, אבל בכנסת אני לא יודעת מה קורה.

פניה קירשנבאום: בזמנו הביאו לכאן מומחה שיבדוק את האגף.

משה גפני: אנחנו מצביעים.

משה גפני: ה צ ב ע ה

משה גפני: פנייה מספר 800 – הרבנות הראשית     	150 אלף שקלים.

משה גפני: כשאני רואה סכומים קטנים, אני מבין שזאת הרבנות.

פניה קירשנבאום: אני רוצה לדעת למה זה.

משה גפני: גם אני.

אורי גבע: הפנייה נועדה להשלמת תקציב שכר הדירה של הרבנות הראשית בהתאם לבקשת הרבנות.

יעקב אדרי: שכר הדירה?

אורי גבע: זה מה שהם ביקשו.

משה גפני: למה שכר דירה?

משה גפני: כי כל המשרדים האחרים יושבים בבתים.

זבולון אורלב: לא נכון.

זבולון אורלב: מפני שהם לא רצו לשבת בהיכל שלמה.

משה גפני: אל תקשיבי לו.

משה גפני: תקשיבי לי.

פניה קירשנבאום: אני אביא את הרב שלי.

משה גפני: תביאי את הרב שלך והרב שלך יאשר את מה שאני אומר.

משה גפני: אין בניין לרבנות הראשית.

משה גפני: אין.

פניה קירשנבאום: בתל אביב אין בניין?

משה גפני: אין בניין.

משה גפני: יש לבתי המשפט וכולי, אבל איפה יושבת הנהלת בתי הדין הרבניים?

משה גפני: בבית פרומין, בשכירות.

משה גפני: דיברנו בוועדה על ה-77 מיליון שקלים.

משה גפני: בתי הדין שוכרים מקומות.

משה גפני: הרבנות הראשית שוכרת מקום ועכשיו כדי שנדע שבכל אופן יש תקציב של הרבנות הראשית, אז מביאים לכאן העברה אחרי שאישרנו 600 מיליון למשרד התעשייה – שלא אישרנו – ועוד כל מיני מאות מיליוני שקלים שאנחנו מאשרים, להראות שיש 150 אלף שקלים להשלמת שכר הדירה לרבנות הראשית.

משה גפני: צריך לקרוא לעיתונאים.

משה גפני: 150 אלף שקלים לרבנות הראשית.

פניה קירשנבאום: כמה סך הכל שכר הדירה?

פניה קירשנבאום: בכסף הזה כבר היה אפשר לבנות.

משה גפני: את צודקת במאה אחוזים.

משה גפני: אני צועק את זה כאן כל הזמן.

פניה קירשנבאום: משרד הדתות מטפל בזה?

משה גפני: לא.

זבולון אורלב: הרבנות הראשית במשרד ראש הממשלה.

משה גפני: הם בכוונה גם עשו את זה בפנייה מספר 800, שיהיה קל לעיתונאים לתפוס את הפנייה.

משה גפני: אנחנו מצביעים.

משה גפני: ה צ ב ע ה     פנייה מספר 800 – אושרה פה אחד     	שנדע שהעבירו כסף לרבנו הראשית ועם הכסף הזה אפשר היה למנוע את השריפה ביערות הכרמל.

משה גפני: שלא תהיה אי הבנה.

משה גפני: אם מישהו חושב שאני צוחק, אתם תראו שזה עוד יהיה באיזה מקום.

אורי אריאל: זה יהיה.

משה גפני: פנייה מספר 802 – משרד האוצר     	פיתוח רשות המסים.

אורי גבע: הפנייה הזו נועדה לתקצוב 3.5 מיליון שקלים לתקציב רשות המסים עבור הוצאות תפעול, חומרה ותוכנה ביחידת שירותי עיבודים ממוכנים בהתאם לרפורמה שאנחנו עושים לדוח המפורט, או מי שמכיר אותו, המאבק בחשבוניות פיקטיביות.

אורי אריאל: שאלה מזן אחר לגמרי.

אורי אריאל: אני מעריך שאין לך תשובה, אבל אני מבקש לקבל אותה עוד היום.

אורי אריאל: יש התדיינות בת חמש שנים מאז מלחמת לבנון השנייה בין קרן קיימת לרשות המסים, מס רכוש יותר נכון, על נזקים בסדר גודל של 50 מיליון שקלים, 55 מיליון.

אורי אריאל: אני אודה לך אם תבדוק ותוכל לחזור אלי עם תשובה היום.

אורי גבע: בנושא איזה נזקים?

אורי אריאל: נזקים ממלחמת לבנון השנייה.

אורי אריאל: נשרפו יערות, מתקנים.

משה גפני: תן לו תשובה עוד היום.

משה גפני: אנחנו מצביעים.

משה גפני: ה צ ב ע ה     פנייה מספר 802 – אושרה פה אחד

אורי אריאל: רביזיה.

משה גפני: הפנייה אושרה.

משה גפני: יש רביזיה של חבר הכנסת אריאל.

משה גפני: תן לו הסברים היום והוא יסיר את הרביזיה.

משה גפני: פנייה מספר 803 – משרד המשפטים

אורי גבע: הפנייה הזאת נועדה לתגבור של כ-1.4 מיליון שקלים עבור הקצאת כוח אדם ייעודי להפעלת פקודות מאסר של המשטרה.

משה גפני: צריך עוד כוח אדם?

אורי גבע: כן.

משה גפני: הנציבות אישרה את זה?

אורי גבע: זה לא בשביל כוח אדם.

אורי גבע: זה בשביל הפעילות שהם עושים.

משה גפני: מה למשל?

אורי גבע: שעות עבודה.

אורי גבע: אתה צריך להביא שוטר ולהפעיל.

משה גפני: צריך תגבור לזה?

משה גפני: יש כוח אדם.

משה גפני: הוא קיים.

אורי גבע: צריך תגבור.

משה גפני: אנחנו מצביעים.

משה גפני: ה צ ב ע ה     פנייה מספר 803 – אושרה פה אחד     פנייה מספר 804 – משרד ראש הממשלה

אורי גבע: הפנייה הזו נועדה להרשאה להתחייב של פרוייקט תגלית בהתאם להחלטת הממשלה בנושא.

אורי גבע: זה לשנים 2011.

משה גפני: 208 מיליון שקלים?

אורי גבע: כן.

יעקב אדרי: זה חלקה של הממשלה בפרוייקט.

אמנון כהן: המצ'ינג של הממשלה.

זבולון אורלב: כיום היא מממנת כשליש מהפרוייקט.

יעקב אדרי: זאת התחייבות מעוגנת ומסודרת.

זבולון אורלב: פעולה יהודית-ציונית למופת.

משה גפני: אנחנו מצביעים.

משה גפני: ה צ ב ע ה     פנייה מספר 804 – אושרה פה אחד

אורי גבע: הפנייה הזו נועדה לתגבור 6,5 מיליון שקלים ברשות המסים.

אורי גבע: מדובר בעיקר בהוצאות שוטפות, אחזקת מבנים, תשלום לדואר בהתאם לחוק להפעלת מס הכנסה שלילי.

אורי גבע: הפנייה נועדה לתגבור בעיקר להוצאות שוטפות, אבל מדובר באחזקת מבנים, הוצאות דואר כדי להפעיל מס הכנסה שלילי ולשם החזקת תוכנה ומחשב ביחידת שירותים.

אורי גבע: כל זה בהתאם לביצוע בפועל.

משה גפני: אנחנו מצביעים.

משה גפני: ה צ ב ע ה     פניות מספר 805 ו-806 – אושרו פה אחד

אורי אריאל: רביזיה.

משה גפני: למה?

אורי אריאל: על אותו דבר.

אורי אריאל: זה ירד היום בעזרת השם.

משה גפני: פניות מספר 807 ו-808 –

יוגב גרדוס: הפנייה נועדה לבצע שינויים פנימיים בסעיפי תשלום חובות ותשלום ריבית בהתאם לתחזית ביצוע לסוף שנה וכן להעברת 218 מיליון שקלים מסעיף הריבית לסעיף הקרן.

משה גפני: מה הביטוח הלאומי בעניין?

יוגב גרדוס: יש החזרי קרן למוסד לביטוח לאומי עבור הכספים שהוא מפקיד אצל המדינה.

יוגב גרדוס: זה התאמה לביצוע.

יוגב גרדוס: בתחילת השנה חשבו שהסכום יהיה נמוך יותר ולפי לוח הסילוקין עכשיו יש התאמה של 218 מיליון שקלים.

אורי אריאל: למיטב ידיעתי, ואני אומר את זה בזהירות, יש בקשה לביטוח הלאומי מקרן מתקנים לנכים, לעשות ירידה לנכים וכולי, לסדר את הירידה לכותל מהעיר העתיקה.

יוגב גרדוס: אני לא הרפרנט של ביטוח לאומי.

יוגב גרדוס: כאן מדובר בסך הכל בתשלום חובות.

משה גפני: אנחנו מצביעים.

משה גפני: ה צ ב ע ה     פניות מספר 807 ו-808 – אושרו פה אחד

דניאלה גרא: הפנייה נועדה לבצע שינויים בתקציב התמיכות בייצור החקלאי לצורך ביצוע התאמות לקראת סוף השנה, בכלל זה תקצוב של 8 מיליון שקלים עבור השקעות בהתאם להסכם המים, במיוחד בחקלאות.

אורי אריאל: מה זה הסכם המים?

דניאלה גרא: תמיכה בחקלאות בגין הייקור במים לאורך שנים.

משה גפני: מה זה לאורך שנים?

משה גפני: השנה.

משה גפני: במשך שנים לא היה ייקור.

יעקב אדרי: למה לא עושים את זה לאזרחים הרגילים?

משה גפני: נכון.

משה גפני: שאלה טובה.

משה גפני: אנחנו מצביעים.

משה גפני: ה צ ב ע ה     פנייה מספר 809 – אושרה פה אחד

דניאלה גרא: הפנייה נועדה לבצע שינויים בתקציב משרד החקלאות לצורך ביצוע התאמות בתקציב לקראת סוף השנה וכן לתקצוב 11 מיליון ו-250 אלף שקלים בהוצאה מותנית בהכנסה בתקציב מינהל המחקר החקלאי עבור הכנסות שהמינהל קיבל במהלך השנה.

משה גפני: מינהל המחקר החקלאי?

דניאלה גרא: מינהל המחקר החקלאי, מכון וולקני.

אורי אריאל: הם קלטו שם חרדים.

אורי אריאל: הם מתעסקים בשמיטה.

משה גפני: ביקשתי לבדוק כי בחקלאות, במחקר של החקלאות, יש המון דברים שנוגעים לכלל האזרחים שזאת חקלאות על פי התורה.

משה גפני: למשל, יש חברה שעוסקת בפירות, יש עורלה.

משה גפני: המחקרים התורניים בחקלאות מאוד התפתחו והם גורמים לכך שאפשר לשווק מיד את הפירות.

משה גפני: זה גורם תועלת עצומה לחקלאים ומוזיל את המחירים.

משה גפני: זה באלף ואחד תחומים של חקלאות.

משה גפני: החקלאות על פי התורה, בסעיף הזה, אתה לא תמצא עכשיו חקלאות על פי התורה.

משה גפני: יש שם סעיף עם 200-300 אלף שקלים שבשעתו אני וורדיגר הכנסנו לסעיף הזה.

משה גפני: אין שם כסף נוסף.

משה גפני: במכון וולקני שעוסק בעניין הזה אין חרדים.

משה גפני: היה חרדי או חרדית אחת שעסקו בזה אבל לפי דעתי היא כבר יצאה לפנסיה או משהו כזה.

משה גפני: עובדים שם שישים עובדים?

דניאלה גרא: כמעט 700 עובדים.

משה גפני: כמעט 700 עובדים, אבל אין חרדי אחד.

אורי אריאל: אולי אפשר לשנות את זה.

משה גפני: איך לשנות?

משה גפני: תגיד לי איך לשנות.

אורי אריאל: נצביע ואחר כך נשב עם שר החקלאות.

משה גפני: שלא יאמרו שהחרדים לא רוצים לעבוד.

משה גפני: נתתי לשר האוצר תיק עם שמות של אנשים חרדים – לא משפטים אלא כלכלנים – ויש לי העתק מהתיק זה, חרדים שלמדו באקדמיה, עם תארים, למדו באוניברסיטה, כלכלנים ברמה, אף אחד לא ייכנס.

משה גפני: תרשמו, אחד לא ייכנס.

משה גפני: מכון וולקני עם 700 עובדים.

אורי אריאל: אני מציע שכרגע לא תהיה הצבעה והיושב ראש יתאם פגישה עם שר החקלאות.

אורי אריאל: נשב ונראה איך לתקן את זה.

משה גפני: בסדר.

פניה קירשנבאום: מעניין, כמה עולים עובדים שם?

יעקב אדרי: מעניין כמה מרוקאים עובדים שם.

פניה קירשנבאום: אולי גם אני יכולה לתת לך שמות של הדוקטורים והכלכלנים.

אייל אפשטיין: אני אבהיר נקודה.

אייל אפשטיין: תהליך הקבלה הוא מאוד מסודר והוא מקצועי.

אייל אפשטיין: בסופו של דבר המועמדים הטובים ביותר התקבלו לאגף, וזה לא משנה מה המגדר ומה הסטטוס.

אורי אריאל: זה משנה איך אתם מגדירים את המשרה.

אורי אריאל: אם תכתבו שם שזה נוגע להלכות בארץ, זה משהו אחר.

אייל אפשטיין: אני מעריך שאלו לא דרישות המשרה.

משה גפני: הוא מדבר על האוצר.

אייל אפשטיין: אני מדבר על האוצר.

משה גפני: הוא דיבר על מכון וולקני.

אייל אפשטיין: אתה מדבר על מכון וולקני.

אייל אפשטיין: מכון וולקני, תפיסת התפקיד צריכה להגדיר את זה שהעובדים שגויסו, יהיו העובדים הטובים ביותר למילוי התפקיד והם יכולים להיות מכל מגדר, מגזר וכולי.

משה גפני: נכון.

משה גפני: אני מכיר את זה.

משה גפני: הבעיה שאני מדבר רק עברית ולא שפה אחרת.

משה גפני: עברית אני מבין טוב.

משה גפני: אני מתרכז רק בעברית ואני מבין מה שאייל אומר למשל.

משה גפני: אם הוא היה מדבר בשפה אחרת, לא הייתי מבין, אבל הבנתי אותו.

משה גפני: בוחרים את האנשים הטובים ביותר.

משה גפני: אני בחיים שלי לא ראיתי חרדי טוב.

משה גפני: עברית אני מבין.

משה גפני: מסבירים לי לאט ואני מבין במדויק.

משה גפני: גם במבחן התוצאה אני רואה את זה, אבל אייל בחור טוב.

משה גפני: לגבי מכון וולקני, תבקש פגישה עבור אורי אריאל עם שר החקלאות.

משה גפני: פניות מספר 812 ו-813 –

אורי גבע: הפנייה נועדה להעביר 260 אלף שקלים מהמשרד לביטחון פנים למשרד המשפטים.

אורי גבע: זה בנושא של אזרוח יחידת מח"ש.

אמנון כהן: מתי זה עובר לאזרוח?

אמנון כהן: תמיד מדברים אבל זה לא עובר.

אייל אפשטיין: זה כבר מאוזרח.

אייל אפשטיין: זה בשלבים אבל זה כבר מאוזרח.

אייל אפשטיין: רוב היחידה.

משה גפני: אנחנו  מצביעים.

משה גפני: ה צ ב ע ה     פניות מספר 812 ו-813 – אושרו פה אחד

צחי דוד: הפנייה נועדה להעברת תקן של סגן חשב ממשרד התרבות והספורט למשרד האוצר, כמו שקורה בכל יתר המשרדים.

צחי דוד: תקני סגן חשב בכל משרד עוברים מהמשרד הספציפי למשרד האוצר.

זבולון אורלב: למה אתה לא מביא את כל המשרדים ביחד?

זבולון אורלב: למה רק משרד המדע?

משה גפני: לא הבנתי.

משה גפני: במשרד המדע יש סגן חשב ואתם רוצים להעביר אותו, לאן?

צחי דוד: לא, הוא ממשיך לעבוד במשרד המדע.

צחי דוד: התקן יושב במשרד האוצר.

אורי אריאל: שידע מי בעל הבית שלו.

פניה קירשנבאום: השאלה מי משלם לו משכורת.

משה גפני: הוא יהיה עובד של החשב הכללי?

צחי דוד: כן.

משה גפני: אני לא רוצה לאשר את זה.

אפרת תבור: יש החלטת ממשלה.

משה גפני: הממשלה מאוד לא מעניינת אותי והחשב הכללי עוד פחות.

משה גפני: קודם כל, שיסתדר עם העובדים שלו.

זבולון אורלב: אתם מביאים רק את משרד המדע.

זבולון אורלב: אם זאת החלטה לגבי כולם, למה זה לא כאן?

משה גפני: נכון, רק משרד המדע.

אפרת תבור: אני אסביר למה.

משה גפני: לא, אין צורך.

משה גפני: עוד לא נסגר העניין של הסופרים?

משה גפני: הם אמרו שתוך שבוע זה נסגר.

משה גפני: אם אפשר לחזור בבקשה לחשב הכללי ולומר לו שלא יביא לכאן פניות.

משה גפני: התחייב כאן סגן החשב הכללי על אגודת הסופרים העבריים שזה ייגמר בתוך שבוע.

זבולון אורלב: זאת לא ההתחייבות הראשונה שלו.

משה גפני: הייתה כאן התחייבות שבתוך שבוע זה נגמר.

משה גפני: עכשיו אומר לי טמיר שזה לא נגמר.

משה גפני: שהחשב הכללי לא יעביר לכאן פניות אלא שיעביר לוועדה לזכויות הילד.

משה גפני: פניות מספר 816 ו-818 –

דוד שטיינמץ: הפנייה נועדה לתקצוב תוכנית החומש למיעוטים על פי החלטת הממשלה 1539, הקצאה לשנת 2010 עומדת על 12.9 מיליון שקלים.

דוד שטיינמץ: לפיתוח אזורי תעשייה קיימים למיעוטים 6 מיליון.

משה גפני: מה ההגדרה של מיעוטים במשרד התעשייה?

מנחם יחזקאלי: 13 ישובים שהם מעל 10,000.

משה גפני: אבל למה זה מיעוטים?

משה גפני: מה שאתה אומר, זאת הגדרה.

משה גפני: מה זה מגזר המיעוטים?

יעקב אדרי: דרוזים, ערבים וחרדים.

מנחם יחזקאלי: דרוזים, ערבים, בדואים.

משה גפני: אני רוצה להבין את הפנייה.

משה גפני: מה זה מגזר המיעוטים.

מנחם יחזקאלי: המגזר הערבי.

משה גפני: אני בעד הערבים.

משה גפני: אנחנו מצביעים.

משה גפני: ה צ ב ע ה     פניות מספר 816 ו-818 – אושרו פה אחד     פנייה מספר 817 –

דניאלה גרא: הפנייה נועדה לבצע שינוי פנימי בתקציב הפיתוח של משק המים לצורך ניצול יעיל של התקציב לקראת סוף השנה.

אורי אריאל: מה זה תאגידי מים וביוב חלשים?

דניאלה גרא: תאגידי מים וביוב חלשים, כשמם כן הם.

דניאלה גרא: תאגידים חלשים.

אורי אריאל: מה ההגדרה של חלש?

פניה קירשנבאום: מי מגדיר את זה?

ציון פיניאן: חלש זה שראש העיר השתלט עליהם.

אורי אריאל: מה זה חלש?

דניאלה גרא: אין לי כאן את ההגדרה.

דניאלה גרא: אני אבדוק ואומר.

אורי אריאל: אני מבקש לא להצביע עכשיו.

משה גפני: למה?

משה גפני: אתה לא בעד חלשים?

פניה קירשנבאום: תעשה רביזיה.

משה גפני: אבל מה הבעיה?

אורי אריאל: התקציב הוא לאיגודי מים וביוב חלשים.

אורי אריאל: אני רוצה לדעת מה זה חלשים ולא קיבלנו תשובה.

אורי אריאל: זה בסדר, היא לא יודעת והיא לא יכולה לדעת.

משה גפני: אני חושב שאתה טועה.

אורי אריאל: לא, אני ממש לא טועה.

משה גפני: נצביע ותבקש רביזיה.

משה גפני: תני לו אחר כך פרטים.

משה גפני: אני חושב שאתה טועה, כי זאת דווקא פנייה טובה.

משה גפני: לפי דעתי אלה התאגידים של צפת שהיו לנו בעיות אתם.

משה גפני: את יודעת לומר על איזה תאגידי מים מדובר?

דניאלה גרא: אני יכולה לחזור בעוד דקה ולומר לכם.

משה גפני: כן.

משה גפני: אנחנו נצביע, יש רביזיה, ומאוד חשוב למשל אם תאגיד צפת נמצא בפנים.

משה גפני: הרי היה דיון בוועדה והאנשים שם נפגעו.

משה גפני: אנחנו מצביעים.

משה גפני: ה צ ב ע ה     פנייה מספר 817 – אושרה פה אחד

אורי אריאל: רביזיה.

משה גפני: בסדר, רביזיה.

משה גפני: תבדקי ותני לנו תשובה.

משה גפני: פנייה מספר 819 –

דניאלה פרתם: הפנייה נועדה לבצע שינויים פנימיים בתקציב מינהלת תנופה במשרד ראש הממשלה וכן לתקצב בהרשאה להתחייב.

אמנון כהן: מה תפקידה של המינהלת?

זבולון אורלב: גוש קטיף.

זבולון אורלב: .

דניאלה פרתם: היא מנהלת את הפיצויים למפוני גוש קטיף.

משה גפני: זה 158 מיליון שקלים.

אורי אריאל: זה המשך לוועדת החקירה הממלכתית שקבעה באופן קטיגורי ששיטת החישוב למבני ציבור לא הייתה נכונה כי נתנו משהו כמו 3,000 שקלים  למטר וכל אחד יודע שזה בערך 6,000 שקלים.

אורי אריאל: היו מספר דיונים והסכום הזה הוא התוצאה.

משה גפני: זה סכום גדול.

אורי אריאל: אני יודע.

אורי אריאל: מדובר במבני ציבור.

אורי אריאל: היו שלושים בתי כנסת, שלושים מקוואות.

משה גפני: אני יודע.

משה גפני: בסדר.

אמנון כהן: מאיפה זה יורד?

משה גפני: מהרזרבה.

דניאלה פרתם: רוב התקציב הוא בהרשאה להתחייב להעתקה של מבני ציבור.

משה גפני: לא, מהרזרבה.

אורי אריאל: זאת תוכנית ארבע שנתית.

משה גפני: כן, אני יודע.

משה גפני: אנחנו מצביעים.

משה גפני: ה צ ב ע ה     פנייה מספר 819 – אושרה     פניות ספר 821 ו-822 –

סימן טוב: הפנייה התקציבית נועדה להקצות תוספת של 90 מיליון שקלים למענקי האיזון למשרד הפנים.

משה גפני: למה אמרו לי 900 מיליון?

יעקב אדרי: אנחנו ביקשנו בעניין הזה שיבואו ומציגו את הרשימות.

ציון פיניאן: נכון.

אמנון כהן: קודם כל מסגרת ועכשיו ישבו.

אמנון כהן: כרגע זאת מסגרת.

משה גפני: אל תעכבו את זה.

משה גפני: אלה מענקי איזון.

ציון פיניאן: אנחנו לא נעכב אלא נאשר אבל נבקש את הרשימה.

פניה קירשנבאום: אני רוצה לראות לאן הולכים מענקי האיזון האלה.

יעקב אדרי: אני מבקש רביזיה.

יעקב אדרי: אני בכל זאת רוצה לראות.

משה גפני: בסדר.

משה גפני: יונתן, מבקשים החברים את הרשימה.

יעקב אדרי: הבטיחו לנו אותה.

יעקב אדרי: ביקשנו ואמרו לנו פעם אחרי פעם שישלחו לנו אותה.

משה גפני: אין בעיה.

משה גפני: אתה מבקש רביזיה.

משה גפני: יש לי בקשה אליך.

משה גפני: היות שמדובר במענקי איזון, אתה תתחיל לקבל טלפונים מכל מיני רשויות שאצלן זה שכר.

יעקב אדרי: אני אומר להם שאני רוצה לדאוג להם ולהיות בטוח.

פניה קירשנבאום: זה לפי החלטת שיפוי?

משה גפני: אני מקבל, אתה מבקש רביזיה ותהיה רביזיה, אבל אני מציע לעשות את זה מהר.

יעקב אדרי: יש לך הצעה יותר טובה?

משה גפני: לא.

יעקב אדרי: שיביאו את הרשימה ומיד נאמר כן.

משה גפני: יונתן, אני מבקש להביא את הרשימה.

משה גפני: היא לא סודית אבל אני לא מכיר אותה.

פניה קירשנבאום: אפשר לשפר את ההצעה?

פניה קירשנבאום: אם זה הולך לפי הנוסחה הכללית, שיודיעו לנו שזה הולך לפי הנוסחה הכללית ואז זה לא מעניין.

פניה קירשנבאום: אם זה לפי שיפוי אחר, אנחנו רוצים לראות.

משה גפני: יונתן, הקשבת?

סימן טוב: כן.

סימן טוב: מי שאחראי להקצאה עצמה זה כמובן משרד הפנים ונמצאת כאן נציגת משרד הפנים שתוכל להסביר יותר.

יעקב אדרי: אני רוצה לראות את הרשימה.

יעקב אדרי: אין מה להסביר.

יעקב אדרי: אנחנו מבקשים את הרשימה.

לילי פינטוך: רובו של הכסף יצא דרך הקצאת מענק האיזון כמו בנוסחה עם דגש לגבי שיפוי לרשויות שקוצצו.

לילי פינטוך: עוד אין לנו רשימות סופיות, הן לא עברו את האישור.

זבולון אורלב: ומיעוטו של הכסף?

זבולון אורלב: דיברת על רובו.

לילי פינטוך: רובו של הכסף ילך על פי הקצאת מענקים.

לילי פינטוך: מיעוטו ילך עם דגשים למי שקוצץ.

משה גפני: אני אתן לך דוגמה.

משה גפני: אני לא יודע אם הם יתנו, אבל קח לדוגמה את כרמיאל שמצבה הסוציו אקונומי גדל ולכן היא יצאה ממענקי האיזון.

משה גפני: אנחנו דיברנו אתם כמה פעמים בדיונים כאן ואמרנו שיש רשויות שהתלמידים עברו את הבגרות או שבגלל חוק הדיור הציבורי אנשים רכשו את הדירות ואז מצבם הסוציו אקונומי של הרשויות האלה עלה ובמקום לקבל עשרים מיליון שקלים מענק איזון, הן מקבלות מיליון וחצי שקלים.

משה גפני: מצבה של הרשות המקומית לא יותר טוב, מצבו של הישוב באופן טכני הוא יותר טוב או לפעמים גם באופן מהותי.

משה גפני: בבחינות הבגרות זה מהותי, ברכישת הדיור הציבורי זה לא מהותי אלא זה טכני.

משה גפני: זה חוק שעשינו כאן ואז אנשים נשארים באותו מצב סוציו אקונומי נמוך אבל הם כבר בעלי דירה.

משה גפני: לכן ביקשנו מהם לשים הדגשים לרשויות שקוצצו לטעם כולנו שלא בצדק.

משה גפני: הבעיה שלא יושבים על כל מכלול הנושאים האלה.

משה גפני: הייתי אתמול בוועידת מרכז השלטון המקומי ושם הציגו מחקר של פרופסור מסוים עם דיאגרמות, ואני אמרתי להם שכבר בכולל, בלי ללמוד באוניברסיטה, הייתי עושה את המחקר הזה.

משה גפני: רשות מקומית שמצבה הכלכלי טוב, מקבלת אשראי בבנק בלי ביטחונות.

משה גפני: מי שהוא במצב בינוני, צריך חלק מהביטחונות לתת לבנק, ומי שבמצב כלכלי קשה, לא מקבל אשראי.

משה גפני: לשם כך צריך ללמוד באוניברסיטה?

פניה קירשנבאום: הבנקים הם לא פילנתרופים.

משה גפני: אין בעיה, אבל את לא מבינה את זה לבד בלי ללמוד באוניברסיטה ובלי להיות פרופסור?

משה גפני: אנחנו מצביעים.

משה גפני: ה צ ב ע ה     פניות מספר 821 ו-822 – אושרו פה אחד

פניה קירשנבאום: מקבלים את הרשימה.

משה גפני: בסדר.

פניה קירשנבאום: אני צריכה לשים רביזיה?

משה גפני: אני לא הייתי שם רביזיה, אבל אם את שמה, זה בסדר.

פניה קירשנבאום: בסדר, אני לא אשים רביזיה כדי לא לעכב.

יצחק וקנין: את הרשימות חייבים להגיש.

פניה קירשנבאום: אלה מענקי איזון ואני לא רוצה לפגוע.

משה גפני: אחרי הישיבה אני מבקש מגברת לילי פיינטוך לדבר עם חברת הכנסת קירשנבאום ועם חבר הכנסת יעקב אדרי לגבי העניין הזה.

משה גפני: פניות מספר 823 ו-824 – מענק בירה

סימן טוב: הפנייה התקציבית נועדה לתקצב תוספת של 48 מיליון שקלים למענק הבירה ולהעמיד אותו על סכום דומה למענק שהיה.

זבולון אורלב: איפה יש מענק בירה?

סימן טוב: עמוד 121.

סימן טוב: הפנייה התקציבית נועדה להקצות תוספת של 48 מיליון שקלים למענק הבירה ולהעמיד אותו על סכום דומה לשנה שעברה.

משה גפני: כמה זה מענק הבירה בסך הכל?

משה גפני: אני מבין שיש בעיות.

סימן טוב: לאחר התוספת הוא יעמוד על סביבות 190 מיליון.

משה גפני: מבקשים לאשר את מכון וולקני.

משה גפני: אני אחזור לזה אחר כך, נצביע ואני אעשה רביזיה.

אמנון כהן: אפשר אחר כך להסיר אותה.

משה גפני: כן.

משה גפני: מדובר על המחקר החקלאי ואני הסברתי באריכות.

משה גפני: במחקר החקלאי יש עוד כמה דברים שחשובים גם לחקלאים וגם לצרכנים.

משה גפני: נחזור לזה.

משה גפני: יונתן, כמה זה בסך הכל מענק הבירה?

סימן טוב: מענק הבירה לפני התוספת עומד עכשיו על משהו כמו 143 מיליון.

משה גפני: למה ניר ברקת מתסיס את האווירה והוא אומר שהממשלה לא נותנת?

סימן טוב: אני לא יכול לדבר בשם ניר ברקת.

משה גפני: לא, לא ביקשתי ממך שתדבר בשם ניר ברקת.

משה גפני: אני מבקש לדעת בשם הממשלה.

משה גפני: אני הבנתי שיש ויכוח לראש עיריית ירושלים, ויכוח על בסביבות 100 מיליון שקלים למענק בירה או על תקציב שהממשלה נותנת.

פניה קירשנבאום: מענק הבירה קוצץ.

משה גפני: אני שואל על המענק הזה.

משה גפני: מה זה?

קריאה: לפי המצגת של משרד הפנים אתמול זה היה 170 מיליון שקלים.

פניה קירשנבאום: אבל קודם זה היה 300 מיליון, אם אני לא טועה.

קריאה: לא.

משה גפני: יונתן, תן לנו תמונת מצב.

משה גפני: מה מצבו של מענק הבירה.

סימן טוב: מענק הבירה אכן ירד.

סימן טוב: בשנה שעברה אחרי תוספת הוא עמד על 185 מיליון שקלים.

סימן טוב: כרגע הוא עומד על 143 מיליון וזאת תוספת שנועדה להגדיל את מענק הבירה  בעוד 48 מיליון שקלים.

משה גפני: אחרי שנאשר את זה, על כמה יעמוד מענק הבירה?

סימן טוב: בסביבות 190 מיליון שקלים.

זבולון אורלב: 143 ועוד 48, זה 191.

משה גפני: על איזה סכום עומד מענק הבירה בשנה הבאה?

סימן טוב: בבסיס התקציב הוא 170 מיליון.

משה גפני: אנחנו מצביעים.

משה גפני: ה צ ב ע ה     פניות מספר 823 ו-824 – אושרו פה אחד

אורי גבע: הפנייה נועדה לשירותי כבאות אוויריים.

אורי גבע: מי שמכיר, המטוס הגדול שהגיע לכאן.

זבולון אורלב: 6 מיליון שקלים?

אורי גבע: כן.

דרורית שטיינמץ: ההערכה היא לארבעה ימי עבודה, אבל בסוף הוא ביצע בפועל הרבה פחות, כך שהתקציב יקטן.

זבולון אורלב: למה אתם לא מתקנים את הבקשה?

דרורית שטיינמץ: היא כבר הייתה כאן.

משה גפני: אני מתנצל, לא הבנתי.

משה גפני: הפנייה הזאת של ה-6 מיליון שקלים, עבור מה היא?

אורי גבע: תקצוב ההתקשרות עם החברה שהביאה את המטוס לארץ.

משה גפני: מטוס אחד.

אורי גבע: מטוס אחד.

משה גפני: מה עם יתר המטוסים?

אורי גבע: זה על חשבון המדינות המסייעות.

משה גפני: זאת אומרת, לסופר טנקר אנחנו משלמים 6 מיליון שקלים.

אורי גבע: לא, פחות.

דרורית שטיינמץ: זה יהיה פחות.

דרורית שטיינמץ: זה יהיה בהתאם לביצוע שלו בפועל.

דרורית שטיינמץ: מאחר שהוא פעל רק יומיים וההערכה שלנו הייתה שהוא יעבוד ארבעה ימים, התקציב יקטן.

יעקב אדרי: יש לכם רק טעות אחת, כולל הטיסות.

יעקב אדרי: לוקחים גם את הטיסות הלוך-חזור.

דרורית שטיינמץ: ודאי.

יעקב אדרי: גם את ההמתנה.

דרורית שטיינמץ: זה כולל טיסות הלוך-חזור.

משה גפני: אולי תתקנו את הפנייה?

משה גפני: זה דחוף לאשר את זה?

דרורית שטיינמץ: כן.

דרורית שטיינמץ: אנחנו צריכים להתחשבן.

משה גפני: אתם תודיעו לנו כמה זה עלה בסוף?

דרורית שטיינמץ: ודאי.

משה גפני: מתי תודיעו?

דרורית שטיינמץ: כשנבצע את התשלום בפועל.

משה גפני: כמה זמן את מעריכה?

משה גפני: אנחנו לא נזכור

דרורית שטיינמץ: אנחנו נזכור.

משה גפני: טמיר אומר לי שאנחנו נזכור.

משה גפני: בסדר.

משה גפני: אני רוצה לדעת כמה זה עלה.

משה גפני: זאת לא סקרנות, אבל השאלה המרכזית שתעמדו על סדר יומנו, בוודאי של ועדת הכספים, תהיה על שירותי כבאות אווירית.

משה גפני: השאלה כמה עולה מטוס כזה, כמה עולה השכירות שלו וכמה עולים המטוסים היונים שלהערכתי הלא מקצועית מדינת ישראל תצטרך להשתמש בשניים-שלושה מטוסים מהסוג של היוונים והאיטלקים נדמה לי, כי זה מתאים יותר, זה לוקח מים מהים, הם פועלים יותר מהר.

משה גפני: הסופר טנקר הוא טוב ליום העצמאות.

משה גפני: כך אני חושב.

אורי גבע: לא בהכרח נכון כי לפעמים המים המלוחים יכולים להזיק.

משה גפני: אמרתי שזאת הדעה הלא מקצועית שלי, אבל צריך לקיים דיון.

יעקב אדרי: עובדה שהם משתמשים בזה.

משה גפני: אנחנו מצביעים.

משה גפני: ה צ ב ע ה     פנייה מספר 827 – אושרה פה אחד     	אתם תאמרו לנו כמה שילמתם.

משה גפני: פניות מספר 829 ו-830 – משרד ראש הממשלה     	למה אתם מורידים למשרד פיתוח הנגב והגליל חצי מיליון שקלים?

דניאלה גרא: הפנייה נועדה להעברת מיליון שקלים – חצי מיליון ממשרד פיתוח הנגב והליל וחצי מיליון מהמשרד לשיתוף פעולה אזורי – למשרד החקלאות עבור הסדרת קרקעות בערבה בהתאם לסיכום בין המשרדים.

משה גפני: זה לא המשרד לפיתוח אזורי ומשרד לפיתוח הנגב והגליל שמבצעים את זה.

משה גפני: זה משרד החקלאות מבצע.

דניאלה גרא: משרד החקלאות מבצע.

יעקב אדרי: אלה העברות מהמשרדים.

משה גפני: זאת אומרת, המשרד לא מבצע את זה.

יעקב אדרי: לא. עושים את זה דרך העברות דרך הגוף המקצועי.

משה גפני: אנחנו מצביעים.

משה גפני: ה צ ב ע ה     פניות מספר 829 ו-830 – אושרו פה אחד

דניאלה גרא: יש לי תשובה לגבי התאגידים החלשים.

דניאלה גרא: בדקתי והתשובה היא כלהלן: הקריטריונים לתאגיד חלש הם פחת מים גבוה מצד אחד ואחוזי גבייה נמוכים מצד שני.

דניאלה גרא: לדוגמה, צפת כלולה, לוד, גליל תחתון.

פניה קירשנבאום: אתם אומרים שאלה שלא משלמים, אנחנו נעזור להם.

פניה קירשנבאום: אלה שלא יודעים לגבות את הכסף.

פניה קירשנבאום: אלה שגובים את הכסף וקורעים את התושבים, אנחנו פחות נתחשב בהם.

פניה קירשנבאום: אריאל, מה אתה אומר?

אורי אריאל: אני לא מתערב.

פניה קירשנבאום: היכן שהתאגיד מצליח לגבות, עומד עם האקדח על הרקה לכל התושבים וגובה כסף, הוא לא נשאר חלש.

פניה קירשנבאום: אלה שלא מצליחים לגבות, הם החלשים.

משה גפני: אורי, אתה עדיין ברביזיה?

אורי אריאל: אני ברביזיה.

משה גפני: אני יכול לבקש ממך להוריד אותה?

משה גפני: אם צפת בפנים, אנחנו הבטחנו לו שנעזור לו.

אורי אריאל: אני מוריד את הרביזיה.

משה גפני: צריך לקיים את הדיון הזה ואני בעד, אבל בואו לא נעשה את זה על הגב של אלה שצריך לעזור להם.

משה גפני: פניות מספר 831, 832 ו-834 –  משרד התשתיות הלאומיות

עמיחי דרורי: בפנייה מספר 831, העברה של 2 מיליון שקלים עבור קמפיין עידוד וקידום היערכות הציבור ומודעות הציבור לרעידות אדמה, תמ"א 38, על פי החלטת ממשלה.

עמיחי דרורי: בפנייה מספר 832, יתרות תקציביות תקציב משק הדלק לשעת חירום, העברה לרזרבה הכללית.

עמיחי דרורי: מתקציב הרזרבה הכללית, התקצוב מהרזרבה הכללית הוא בהתאם לביצוע בפועל.

עמיחי דרורי: הביצוע בפועל מעט נמוך מהתכנון המקורי.

עמיחי דרורי: בפנייה מספר 834, תקציב משרד התשתיות הלאומיות, קבלה של אותם שני מיליון שקלים מהקצאות האוצר של קמפיין ההיערכות לרעידות אדמה.

עמיחי דרורי: דבר שני, שינויים פנימיים בתוך תקציב המשרד עבור, ובעיקר, מו"פ אקדמי בנושא אנרגיה, שיתוף פעולה מחקרי עם ארצות הברית ועוד שינויים פנימיים שוטפים.

משה גפני: אנחנו מצביעים.

משה גפני: ה צ ב ע ה     פניות מספר 831, 832 ו-834 –  אושרו פה אחד     פניות מספר 840 ו-841 – המשרד לביטחון פנים

יאיר אידר: הפנייה נועדה לתגבר את תקציב המשרד לביטחון פנים בסך 500 אלף שקלים עבור חיזוק מבנים מפני רעידות אדמה בהתאם להחלטת ממשלה.

יאיר אידר: ה צ ב ע ה     פניות מספר 840 ו-841 – אושרו פה אחד

יאיר אידר: עמוד 8.

יאיר אידר: הפנייה נועדה לתגבר את תקציב המשרד לביטחון פנים בסך של 54 מיליון שקלים בהתאם לסיכומים התקציביים בין המשרדים.

יאיר אידר: עיקר הפנייה היא 30 מיליון שקלים עבור תגבור מערכת הקשר המשטרתית, 24 מיליון שקלים עבור תגבור תקציב האמרכלות והפנייה גם מבצעת שינויים פנימיים כאשר בין היתר מתגברים את הרשות למלחמה בסמים בסך של מיליון שקלים.

משה גפני: אנחנו מצביעים.

משה גפני: פניות מספר 761 עד 763 – אושרו פה אחד

יעקב אדרי: בעניין של הרשות למלחמה בסמים, אני רוצה שנשב אתם - הם הבטיחו לנו – כדי לבדוק את הקריטריונים.

יעקב אדרי: אני מבקש רביזיה.

משה גפני: יש רביזיה של חבר הכנסת יעקב אדרי על הפניות.

משה גפני: אתה מבקש את הרשות למלחמה בסמים.

משה גפני: בסדר.

משה גפני: אני מבקש לסדר את העניין הזה.

משה גפני: פנייה מספר 764 –

יאיר אידר: הפנייה נועדה לביצוע שינויים פנימיים בתקציב המשרד לשירותי דת שעיקרם תשלום שכר למשרתים בקודש במועצות אזוריות, שכר עובדי המשרד והכל בהתאם לביצוע.

משה גפני: אנחנו מצביעים.

משה גפני: ה צ ב ע ה     פנייה מספר 764 – אושרה פה אחד     	אני לא רציתי לאשר את זה, אבל אני לא יכול לפגוע בשכר הרבנים.

זבולון אורלב: אני ביקשתי לעכב, אבל ביררתי את הדבר וזה בסדר גמור.

זבולון אורלב: בפועל ההפעלה היא דרך משרד המדע והטכנולוגיה אבל בעבר המינהלת הייתה במשרד ראש הממשלה.

משה גפני: אנחנו מצביעים.

משה גפני: ה צ ב ע ה     פנייה מספ 779 ו-780 – אושרו פה אחד

משה גפני: מה זה 240 מיליון שקלים?

אייל אפשטיין: מדובר כאן בהרשאה להתחייב.

אייל אפשטיין: המטרה של הפנייה הזאת היא למעשה מיזם משותף של משרד התעשייה ומשרד האוצר לתמיכה בכל מה שקשור לתעשיית הביו-טכנולוגיה בישראל.

אייל אפשטיין: למעשה הייתה כאן עבודה, ועדה בין משרדית שקדה על העבודה הזאת במשך סדר גודל של שנה וחצי ולמעשה זה מיזם משותף בין הממשלה לבין הסקטור הפרטי.

אייל אפשטיין: שלב הבחירה של המסננת של המועמדים שעומדים בתנאי הסף עבר ולמעשה נקבעו שתי קבוצות מאוד חזקות, האחת מקרנות הביו טכנולוגיה הגדולות בעולם.

אייל אפשטיין: למעשה עכשיו הם בשלב של גיוס כספים.

אייל אפשטיין: יש כאן למעשה מצ'ינג מהסקטור המוסדי הישראלי והמוסדי בחוץ לארץ, ולמעשה מי שיצליח לעמוד בתנאי הסף, למנף את הכסף בסכום מינימלי, יקבל סכום שהסכום המקסימלי הוא 240 מיליון שקלים.

אמנון כהן: המצ'ינג הוא 240?

אייל אפשטיין: לא, 240 מיליון שקלים זה הסכום הממשלתי.

אייל אפשטיין: סך הסכום שיושקע בתעשייה יגיע קרוב למיליארד שקלים ומרבית הכסף הוא כסף פרטי, כסף מוסדי ישראלי או מוסדי זר.

אייל אפשטיין: יש לזה השלכות משקיות חשובות.

אייל אפשטיין: זה הפרוייקט.

משה גפני: אנחנו מצביעים.

משה גפני: ה צ ב ע ה     פנייה מספר 781 – אושרה פה אחד     פנייה מספר 810 – המחקר החקלאי

זבולון אורלב: הוולקני, זה המקום עם החרדים עליו דיברת?

משה גפני: כן.

משה גפני: אנחנו מצביעים.

אלי אפללו: אנחנו לא מבינים.

משה גפני: זה הוסבר קודם.

אלי אפללו: אבל לא הייתי כאן.

משה גפני: זה כסף שמיועד למחקר החקלאי ואין שם חרדים.

משה גפני: ה צ ב ע ה     פנייה מספר 810 – אושרה פה אחד

קריאה: יש עשרה.

משה גפני: בסדר.

משה גפני: תהיה פגישה עם השר ונראה.

יצחק וקנין: בכל מקום דואגים שבני מיעוטים יהיו בדירקטורים.

יצחק וקנין: אנחנו צריכים להכניס את זה באותו מטבע.

משה גפני: הרב וקנין הנכבד, אני ניסיתי בקדנציה הקודמת להכניס בחוק של אופיר פינס, להכניס את החרדים בחוק של אחמד טיבי, גם בוועדת החוקה וגם בוועדת הפנים.

משה גפני: חרדים שלמדו באקדמיה ויש להם תארים, כך שתהיה העדפה מתקנת כי הרי רוצים לשלב חרדים.

משה גפני: משרד המשפטים התנגד.

משה גפני: הוא טוען שאין הגדרה לחרדי.

משה גפני: זה לא גזע, זה לא דת, זה לא מין.

משה גפני: אמרתי להם שאני לא מבין, כי אפשר לקחת את המגזר הכי דפוק ולתת לו את ההגדרה.

משה גפני: מעניין שכשצריך לפגוע בחרדים, יודעים בדיוק לזהות אותם.

משה גפני: פנייה מספר 856 –

צחי דוד: הפנייה נועדה להעברת כ-15 מיליון שקלים לתקציב הבנייה הכפרית במשרד הבינוי והשיכון בהתאם לסיכומים בין המשרדים, בעיקר בגין בנייה באזורי יהודה ושומרון היות שכל השנה הייתה שם הקפאה.

צחי דוד: תקציבים שהיו אמורים להגיע לשם לאורך השנה לא הגיעו וכעת ניתן להשלים שם פרוייקטים.

צחי דוד: לכן זה מתוקצב כאן.

משה גפני: זאת אומרת, משרד השיכון מפתח את השטח ביהודה ושומרון.

צחי דוד: פיתוח תשתיות.

משה גפני: אנחנו מצביעים.

משה גפני: ה צ ב ע ה     נגד – 1     פנייה מספר 856 – אושרה ברוב קולות     אנחנו עוברים לעודפים.

משה גפני: בקשה מספר 04121 – משרד ראש הממשלה     	274 מיליון שקלים

יוגב גרדוס: מדובר בעודף של מינהלת תנופה שיעבור לשנה הבאה.

משה גפני: אנחנו מצביעים.

משה גפני: ה צ ב ע ה     בקשה מספר 04121 – אושרה פה אחד

זבולון אורלב: זה עובר מ-2010 ל-2011?

משה גפני: לא. זה עובר מ-2009 ל-2010.

משה גפני: בקשה מספר 60017 – משרד החינוך     	רזרבה לעמידה ביעדים.

יוגב גרדוס: שוב, עודפים לא מחויבים.

יוגב גרדוס: הכסף עובר לתקנה הזאת.

יוגב גרדוס: הכסף היה בשנה שעברה בתקנות שונות בסעיף 60 ולשם מעבירים אותו טכנית בסוף השנה.

משה גפני: אנחנו מצביעים.

משה גפני: ה צ ב ע ה     בקשה מספר 60017 – אושרה פה אחד     בקשה מספר 08014 – משרד המשפטים     	רזרבה, 31 מיליון שקלים.

יוגב גרדוס: כנ"ל.

יוגב גרדוס: העודפים עוברים לתקנת הרזרבה.

משה גפני: למה לא השתמשו בכסף הזה?

יוגב גרדוס: זה תת ביצוע של משרד המשפטים.

משה גפני: של בתי הדין הרבניים.

יוגב גרדוס: אני לא בטוח.

משה גפני: זה סתם היה בהומור.

משה גפני: אנחנו מצביעים.

משה גפני: ה  צ ב ע ה     בקשה מספר 08014 – אושרה פה אחד     בקשה מספר 05029 – משרד האוצר

יוגב גרדוס: כנ"ל.

יוגב גרדוס: מדובר בעודפים שעוברים לתקנת הרזרבה.

משה גפני: במה לא השתמשו?

משה גפני: זה כבר האוצר.

משה גפני: אייל, במה לא השתמשתם?

יוגב גרדוס: זה 22 מיליון שקלים מתוך סעיף של יותר ממיליארד שקלים.

יוגב גרדוס: אני מניח שזה מפוזר בסעיפים שונים.

משה גפני: בטח החשב לא נתן להעביר.

משה גפני: אנחנו מצביעים.

משה גפני: ה צ ב ע ה     בקשה מספר 05029 – אושרה פה אחד     בקשה מספר 04123 – משרד ראש הממשלה

יוגב גרדוס: אלה עודפים שנצברו במשרד ראש הממשלה.

יוגב גרדוס: בניגוד לעודפים הקודמים שהיו במינהלת תנופה, כאן אלה עודפים של המשרד עצמו.

משה גפני: 54 מיליון שקלים?

משה גפני: אנחנו מצביעים.

משה גפני: ה צ ב ע ה     בקשה מספר 04123 – אושרה פה אחד

יוגב גרדוס: 911 מיליון שקלים.

משה גפני: בקשה מספר 67013 – משרד הבריאות     	753 אלף שקלים.

משה גפני: ליצמן הוציא את כל הכסף?

אורי אריאל: אם הוא היה יכול לשאול את ליצמן, הוא לא היה צריך אותך.

משה גפני: אני יכול לשאול.

משה גפני: אני הולך לשאול אותו ולומר לו שמשרד האוצר מסדר אותו כי הוא העביר 753 אלף שקלים במשרד הבריאות בשעה שבמשרד ראש הממשלה הוא מעביר רבע מיליארד שקלים, כשהוא יבוא ב-2010 ויאמר שיש לו עוד תקציב, יאמרו לו שלא העבירו עודפים.

יוגב גרדוס: זה כל העודף שנותר.

יוגב גרדוס: מדובר כאן בפנייה טכנית.

משה גפני: 23 מיליארד שקלים תקציב משרד הבריאות וזה כל העודף?

יוגב גרדוס: לא, זה סעיף 67, סעיף הפיתוח של משרד הבריאות.

משה גפני: כל הנאום שלי היה מיותר.

משה גפני: אנחנו מצביעים.

משה גפני: ה צ ב ע ה     בקשה מספר 67013 – אושרה פה אחד     בקשה מספר 04135 –

יוגב גרדוס: כנ"ל.

יוגב גרדוס: עודפים של משרד ראש הממשלה.

יוגב גרדוס: אלה עודפים מחויבים שמיועדים לשימושים בתוך משרד ראש הממשלה.

יוגב גרדוס: לדוגמה לפרוייקטים, לדוגמה פיתוח מנהרות הכותל, לדוגמה לתחזוקה שוטפת של הכותל.

יוגב גרדוס: תוכניות שונות שמרוכזות במשרד ראש הממשלה ואלה עודפים מחויבים.

משה גפני: בואו נאשר את זה.

משה גפני: אני מבקש רשימה של משרד ראש הממשלה על כל הבקשות שהיו גם בשבוע שעבר וגם השבוע.

משה גפני: אלה סכומי עתק ואני רוצה לדעת על איזה סעיפים מדובר שלא בוצעו  ועליהם מבקשים את העודפים המחויבים.

משה גפני: כל הפרוייקטים.

משה גפני: תגידו על מה.

משה גפני: תגידו לוועדה על מה מדובר בסכומי הכסף האלה.

משה גפני: נראה את הפרוייקטים האלה ויכול להיות שנקיים דיון בנושא.

משה גפני: ה צ ב ע ה     בקשה מספר 04135 – אושרה פה אחד     בקשה מספר – משרד הביטחון     	335 מיליון.

יוגב גרדוס: אלה עודפים שנוצרו עקב הפרשים בשער הדולר.

יוגב גרדוס: למשרד הביטחון יש תקציב דולרי גדול והוא תוקצב בשנת 2010 בשער דולר מסוים ובגלל ירידה בשער הדולר נוצרו עודפים שמגלגלים אותם לשנה הבאה.

זבולון אורלב: אני מבקש לעכב את ההצבעה.

זבולון אורלב: משרד הביטחון עדיין לא ביצע את מה שהוא צריך לבצע ביחס לישיבות ההסדר.

זבולון אורלב: יש לו בבסיס התקציב תקציב והוא לא מבצע אותו.

זבולון אורלב: אנחנו שומעים תשובות מתחמקות.

זבולון אורלב: מדובר על תקציב 2010 כשכל שנה הוא משולם ואין לנו ידיעה מתי זה יבוא, איך זה יבוא ואנחנו רוצים לדעת.

אורי אריאל: אני רוצה להוסיף שני דברים.

אורי אריאל: דיברתי ויש לפחות שלוש פעמים הבטחות של מנכ"ל המשרד, של הפקידים ושל המנכ"ל אישית, לגמור את זה עד סוף אוקטובר, עד סוף נובמבר, אבל זה לא נגמר ואין תשובה למחר בבוקר.

אורי אריאל: ניסיתי לבדוק ועכשיו הם מתווכחים עם האוצר מי בכלל מביא את הכסף.

משה גפני: אתה מדבר על מה שזבולון מדבר?

אורי אריאל: כן.

אורי אריאל: הדבר השני.

אורי אריאל: פעמים רבות מסבירים שזה דחוף כי הביטחון דחוף.

אורי אריאל: הייתה צריכה להיות ישיבת ועדה לתקציב הביטחון לפני שבוע אבל דחו אותה ולא נקבע מועד.

אורי אריאל: אין שום דחיפות כרגע ואפשר לא לדון בזה.

משה גפני: אני מבקש לאשר את הבקשה הזאת.

זבולון אורלב: אני מבקש רביזיה.

משה גפני: רגע, לפני הרביזיה.

משה גפני: את הבקשה הזאת אני מבקש לאשר בלי רביזיה.

משה גפני: תסביר למה.

אייל אפשטיין: לגבי הפנייה הספציפית הזאת, קודם כל לגבי ישיבות ההסדר, בשנה שעברה חבר הכנסת גפני יושב ראש הוועדה עיכב פנייה של 750 מיליון שקלים למשרד הביטחון.

אייל אפשטיין: דרך אגב, הכסף הזה מתאדה.

אייל אפשטיין: אתם צריכים להבין שברגע שאנחנו לא מעבירים עודפים, הוא הולך.

אורי אריאל: האוצר מרוויח.

אייל אפשטיין: לא. האוצר לא הרוויח ואני אגיד לך גם למה, כי בסופו של דבר ברגע שיש מחויבויות ודאיות במהלך שנה שוטפת, בסופו של דבר המימון נדרש ולמעשה איבדנו מקורות מימון של 750 מיליון שקלים בתקציב המדינה בשנת 2009.

אייל אפשטיין: תקציב המדינה, התקציב השוטף, למעשה אפשר להחזיק אותו על שתי שנות תקציב.

אייל אפשטיין: העברת העודפים למעשה מאפשרת מימון בשנת התקציב העוקבת על בסיס שנת תקציב קודמת.

אייל אפשטיין: דרך אגב, זה לא יוצר פערים גדולים בגירעון כי בדרך כלל זה פחות או יותר מחזורי, אנחנו מעבירים משנה קודמת לשנה שוטפת ומשנה שוטפת לשנה עוקבת והסכומים הם מאוד דומים.

אייל אפשטיין: זה בכלל לא ברזולוציות שמשפיעות על מסגרות פיסקליות ולכן זה מאפשר נגישות מסוימת.

אייל אפשטיין: בשנה שעברה את הסיפור שעשינו עם ישיבות ההסדר, זה סיפור שהפסדנו מקורות של 750 מיליון שקלים.

אייל אפשטיין: דרך אגב, אנחנו תמכנו בזה עד הקצה כדי שהנושא הזה יוסדר.

אייל אפשטיין: אני אתן לך עוד דוגמאות שהוועדה כאן עיכבה למשרד הביטחון, משרד שלא מעט פעמים התנער כמו לדוגמה מהנושא הסביבתי, כל הנושא של חיבור תשתיות מים וביוב, והייתה התעקשות חזקה של יושב ראש הוועדה.

משה גפני: גם מיגון הניוד ודברים נוספים.

אייל אפשטיין: נכון, גם מיגון הניוד ודברים נוספים.

אייל אפשטיין: כל מה שהיה כאן, בכל מה שקשור להגנת הסביבה, עיכבו את כל הפניות ובאמת הצלחנו להגיע להסכם רב שנתי של חיבור מחנות צה"ל, משהו שהוא מאוד בסיסי, שמתחברים לתשתיות הביוב.

אמנון כהן: אי אפשר לומר שלוועדה הזאת אין השפעה.

משה גפני: מי אמר את זה?

אמנון כהן: יש כאלה.

אייל אפשטיין: דרך אגב, יש לנו עוד הרבה דברים לעשות עם משרד הביטחון, אם זה הגנת סביבה ודברים אחרים.

אייל אפשטיין: זה זיהום קרקעות עם מאגרי נפט ודברים אחרים שהמשרד הוא מאוד בעייתי ומאוד קשה להגיע אתו לסיכום אפילו לנו כאוצר.

אייל אפשטיין: דרך אגב, יש לנו בעיות עם המשרד גם בדיווח ביצועים ודברים אחרים.

אייל אפשטיין: אני אומר לכם שבנושא הספציפי הזה של ההעברה, זה תקציב שמועבר משנה קודמת לשנה שוטפת.

אייל אפשטיין: התקציב הזה לא מועבר למשרד הביטחון אלא הוא עודפים שנובעים מפערי שער חליפין.

אייל אפשטיין: אם הכסף הזה לא יועבר, זה אומר  שתקציב המדינה ייעדר מהמקורות האלה.

זבולון אורלב: בכל זאת אתה יכול לומר לנו מה קרה עם ישיבות ההסדר.

דניאלה פרתם: ישיבות ההסדר זה שימושים ואין קשר.

זבולון אורלב: למה אין קשר?

זבולון אורלב: היד שלי היא אותה יד.

זבולון אורלב: יש קשר.

אייל אפשטיין: אני אבהיר את הנקודה.

אייל אפשטיין: בסופו של דבר הכסף הזה, המטרה שלו היא שהוא לא יועבר למשרד הביטחון.

אייל אפשטיין: הוא תקציב נוסף בתקציב המדינה למימון התחייבויות ודאיות.

אייל אפשטיין: בהנחה שלא נעביר את זה, נעדר את המקורות האלה	 וזה יצטרך להיות ממומן ממקורות אחרים.

אייל אפשטיין: לגבי ישיבות ההסדר עצמן.

אייל אפשטיין: שוב, זה לא נושא לא לכאן ולא לכאן, אבל אם מנכ"ל משרד הביטחון התחייב, הוא צריך לעמוד בהתחייבות והוועדה צריכה לפנות.

אייל אפשטיין: אפשר לעכב.

אייל אפשטיין: אני אומר לכם שתהיה עוד פנייה השנה למשרד הביטחון – זה אני יכול להבטיח לכם – שמעבירה מקורות למשרד הביטחון.

אייל אפשטיין: תעכבו את הפנייה הזאת.

אורי אריאל: האם אייל אפשטיין, סגן בכיר לממונה על התקציבים, מכיר את המכתב שכתבו החשב הכללי והממונה על התקציבים למנכ"ל משרד הביטחון שפירושו כל יום, בוקר וערב, אתה עובר על חוק התקציב בגלל הבעיות שאתה הזכרת תוך כדי דבריך כאן?

אורי אריאל: אתה מכיר את המכתב?

אייל אפשטיין: ודאי.

אורי אריאל: זאת אומרת, יש מציאות שמשרד הביטחון – אני אומר את זה בשפה גסה – עושה כמעט – לא כל, אבל כמעט – ככל העולה על רוחו.

אורי אריאל: למה אתה וחבריך באוצר כל הזמן מצד אחד מגינים על משרד הביטחון, מאפשרים להעביר דבר כזה ועוד הרבה דברים כמו שיא כוח אדם, משכורות, גמלאות וכולי, וביד שנייה רבים אתם בתקשורת?

משה גפני: אורי, אני רוצה להשיב לך ולהשיב לכולם.

משה גפני: יש לנו ניסיון גדול עם משרד הביטחון ועכשיו מצטרף, כך אני רואה, לחבורה הזאת גם זבולון, ציון היה בעניין, אלקין הרבה פעמים, מדי פעם אמנון, מדי פעם גם אני ומדי פעם גם חברים נוספים.

משה גפני: יש לנו מהלך במשרד הביטחון שבחלק מהדברים גם הצלחנו.

משה גפני: אנחנו לא יכולים לשפוך את התינוק עם המים ולומר שאנחנו הולכים אתם למלחמה כוללת.

משה גפני: אני לא הולך למלחמה כוללת עם משרד הביטחון.

אורי אריאל: עיכוב הוא מלחמה כוללת?

אורי אריאל: יומיים עיכוב הוא מלחמה כוללת?

משה גפני: תן לי רגע להשלים את הדברים.

משה גפני: אנחנו לא הולכים למלחמה כוללת.

משה גפני: אני מבקש לעשות גם הבחנות מקצועיות בין מה שמגיע  ולראות על מה אנחנו מדברים.

משה גפני: אנחנו מדברים על פנייה שהפנייה הזאת היא בעצם לשמר את הכסף במשרד האוצר.

משה גפני: זה לא כסף שעובר למשרד הביטחון.

משה גפני: אני לא אקבל טלפון ממנכ"ל משרד הביטחון, מיועץ שר הביטחון או משר הביטחון עצמו אם מעכבים את הבקשה.

יצחק וקנין: זה לא מעניין אותו.

משה גפני: הבוקר הגיעה בקשה של משרד הביטחון, פנייה, לא עודפים, על 750 מיליון שקלים.

משה גפני: בבוקר ביקשתי מטמיר לא להביא את זה לישיבה.

משה גפני: הפנייה הגיעה רק הבוקר וגם הייתה בה תקלה.

משה גפני: אני לא מתכוון להביא את זה.

משה גפני: גם לי יש נושאים עם משרד הביטחון, שאני מקבל מהחברים שלך במפלגה כל הזמן ריקושטים שאני לא איש חזק.

משה גפני: אני לא אומר איזה בעיות יש לי.

משה גפני: אני נמצא אתם בדיאלוג.

משה גפני: אתם העליתם את הנושא של ישיבות ההסדר.

משה גפני: את הבקשה הזאת אני מבקש לאשר בלי רביזיה.

משה גפני: אלה עודפים.

אורי אריאל: אני נענה.

משה גפני: אני לא מביא את הפנייה הזאת של הבוקר שהיא בקשה של משרד הביטחון.

אורי אריאל: בסדר.

זבולון אורלב: מה הבעיה שאני אבקש רביזיה בכל זאת?

משה גפני: בגלל שאתה לא פוגע בכלום במשרד הביטחון.

זבולון אורלב: אני אשחרר אותו עוד או יומיים.

זבולון אורלב: מה הבעיה?

משה גפני: זה לא משרד הביטחון אלא זה משרד האוצר.

משה גפני: משרד האוצר אתך.

משה גפני: סתם, אתה עושה צחוק מעצמך.

משה גפני: אתה מראה שאתה לא מקצוען.

אורי אריאל: לפני ההצבעה, אני מבקש עוד משפט.

אורי אריאל: אני אישית מוכן, ואני אומר גם לזבולון, לפחות מניסיוני שיהיו עוד בקשות כי הם צריכים להעביר כ-3 מיליארד שקלים עד סוף השנה.

אורי אריאל: אני רוצה בכל זאת לבקש מיושב ראש הוועדה וגם מאייל אפשטיין התערבותכם האישית.

אורי אריאל: אני מעריך ששני טלפונים שלכם לבירור בשיחת ועידה יפתרו את הבעיה ואנחנו הרי רוצים לפתור בעיה.

משה גפני: בסדר.

משה גפני: על כמה כסף מדובר?

אורי אריאל: על 26 מיליון שקלים נדמה לי או משהו כזה.

אורי אריאל: דברים שמשרד הביטחון לא יודע לקרוא אותם.

זבולון אורלב: אני שוקל להגיש את הרביזיה בגלל שאני יודע שמשרד האוצר גם לו יש אפשרות ללחוץ על משרד הביטחון.

משה גפני: תשאל את אורי מהניסיון שלו כאן האם היו תקלות בעניין הזה של עיכובים במשרד הביטחון, האם דברים לא זזו בסופו של דבר.

משה גפני: תאמין לי שאני יודע על מה אני מדבר.

משה גפני: לגבי העודפים אני לא אקבל טלפון ואני לא אוכל לדבר אתו על ישיבות ההסדר.

משה גפני: הטלפונים אצלי במשרד הם על הפנייה השנייה.

זבולון אורלב: אני מסכים שאת עיקר המאבק נעשה על ההעברה, ואתה יכול לומר להם גם בשמי שלא יביאו את ההעברה לדיון.

זבולון אורלב: אני מבקש שידעו את הדבר הזה גם בשמו של אורי וגם בשמי.

זבולון אורלב: אני מבקש שגם האוצר, מה שאנחנו נוקטים כלפי משרד הביטחון, יאמר לו שהוא גורם לאוצר כרגע נזק במאות מיליוני שקלים בגלל הסיפור שלו.

זבולון אורלב: גם לאוצר יש לחץ.

זבולון אורלב: למה אני לא צריך להשתמש בו?

אייל אפשטיין: אני אענה לזה.

אייל אפשטיין: ה-750 מיליון שקלים, למרות שהם עוברים למשרד הביטחון, יש כאן גם אינטרס של משרד האוצר שהסכום יועבר כי זאת התחייבות.

משה גפני: מה זה ה-750?

אייל אפשטיין: אני מדבר גם על ה-750.

אייל אפשטיין: בכוונה אני מדבר גם עליהם.

אייל אפשטיין: יש גם אינטרס של משרד האוצר כי זאת מחויבות שזה כסף שצריך להיות מועבר למשרד הביטחון.

אייל אפשטיין: בהנחה שזה לא מועבר, זה אומר שבסבירות גבוהה זה יצטרך להיות ממומן בשנה הבאה.

אייל אפשטיין: בהנחה ש-750 מיליון שקלים לא יועברו השנה, עדיין נצטרך להגיע לוועדה ולהעביר.

אייל אפשטיין: כלומר, יש כאן אינטרס משותף גם של האוצר וגם של משרד הביטחון להעביר את זה עוד בשנת הכספים הנוכחית.

אורי אריאל: אני מבקש שתדברו עם המנכ"ל עוד היום.

משה גפני: בסדר.

משה גפני: אתה יודע שאני עובד אצלך.

משה גפני: עכשיו אני גם עובד אצל אורלב.

אורי אריאל: תודה רבה.

זבולון אורלב: אני אענה לבקשתך.

זבולון אורלב: תסביר לי אחר כך מה הבעיה עם רביזיה.

משה גפני: כי מדובר על עודפים.

זבולון אורלב: מה הבעיה שזה יהיה עוד יום-יומיים?

משה גפני: אתה חבר ועדת כספים, אל תעשו זול את בקשות הרביזיה שלך.

משה גפני: אני אשב אתך.

זבולון אורלב: אדוני היושב ראש, אני נענה לבקשתך.

משה גפני: בסדר.

משה גפני: אני אדבר אתך.

זבולון אורלב: פירושו של דבר שעד שעניין ישיבות ההסדר לא מוסדר, לא תבוא בקשה של העברת כספים למשרד הביטחון.

משה גפני: אנחנו נמשיך לעבוד בשיטה בה עבדנו עד היום.

משה גפני: לא נקבע מסמרות לגבי שום דבר.

משה גפני: שום דבר כאן הוא לא שחור-לבן.

משה גפני: נתייעץ ביחד.

משה גפני: אני לא אעשה דבר בלי לדבר אתך בעניין הזה.

משה גפני: זה לא שחור-לבן, זה תלוי במצבי רוח של כל מיני אנשים בסביבה.

משה גפני: אנחנו מצביעים.

משה גפני: ה צ ב ע ה     הבקשה לעודפי משרד הביטחון – אושרה פה אחד     בקשה מספר 39012 – משרד התקשורת     	455 אלף שקלים.

יוגב גרדוס: שוב, עודפים לא מחויבים.

משה גפני: אנחנו מצביעים.

משה גפני: ה צ ב ע ה     בקשה מספר 39012 – אושרה פה אחד     בקשה מספר 46002 – חוק חיילים משוחררים

אנסטסיה סורוקינה: העברת עודפים מ-2009 ל-2010.

משה גפני: ספציפית את לא יודעת להגיד.

משה גפני: אלה הסעיפים השונים, מצטבר.

אנסטסיה סורוקינה: אני יודעת לאן זה הולך.

אנסטסיה סורוקינה: זה הולך למכינות קדם אקדמיות, דמי קיום ללומדים.

משה גפני: תסבירי יותר באריכות.

יוגב גרדוס: כאן מדובר בעודפים מחויבים.

משה גפני: אלה מלגות לסטודנטים?

אנסטסיה סורוקינה: כל מיני.

אנסטסיה סורוקינה: יש כאן מכינות, מלגות לחיילים משוחררים לאלה שלומדים במכללות.

משה גפני: סטודנטים.

אנסטסיה סורוקינה: כן.

זבולון אורלב: אברכים שלומדים בהשכלה הגבוהה ושירתו בצה"ל, גם הם יכולים לקבל.

משה גפני: לא. כאן מדובר על מלגות לסטודנטים ואני מבקש לומר את זה.

משה גפני: זה הכל.

משה גפני: לא להסתיר.

זבולון אורלב: יכולים גם להיות שם אברכים.

זבולון אורלב: צריך לומר את זה ביושר.

משה גפני: אברכים אלה מי שלומדים תורה.

משה גפני: הם לא יכולים לקבל מלגה.

משה גפני: כמה כסף מלגות לסטודנטים?

אנסטסיה סורוקינה: במכינות יש 10 מיליון, במשרד התעשייה 3 מיליון.

אנסטסיה סורוקינה: 13 מיליון שקלים.

משה גפני: וה-3 מיליון הנוספים?

אנסטסיה סורוקינה: יש דמי קיום ללומדים.

משה גפני: לסטודנטים.

משה גפני: מה זה לומדים?

אנסטסיה סורוקינה: כן.

משה גפני: כשאת אומרת לומדים, אורלב חושב שמדובר באברכים שלומדים בישיבה.

משה גפני: מה זה לומדים?

זבולון אורלב: לא, לומדים במוסדות להשכלה גבוהה.

זבולון אורלב: הם יכולים גם להיות אברכים לשעבר.

פניה קירשנבאום: נכון.

פניה קירשנבאום: אלה מלגות לחיילים ששירתו בצה"ל.

משה גפני: נכון.

משה גפני: את זה אני מבקש שהיא תגיד.

פניה קירשנבאום: אמרנו שכל מי ששירת בצה"ל או שירות לאומי.

משה גפני: חוק חיילים משוחררים.

פניה קירשנבאום: נכון.

משה גפני: אני הייתי כל הזמן בתמיכה בעניין הזה ואני תומך בהרחבה שלו.

משה גפני: אני מבקש שהיא תגיד את זה.

משה גפני: היא אומרת לומדים ועוד מישהו יכול לחשוב שמדובר במשהו אחר.

פניה קירשנבאום: תגידי שזה לפי החוק.

משה גפני: לפי חוק חיילים משוחררים.

משה גפני: אני תומך בזה ואני חושב שזה נכון, ראוי וצודק.

משה גפני: תגידו שמדובר על סטודנטים.

משה גפני: היה אפשר לחשוב שלומדים זה משהו אחר.

משה גפני: סטודנטים.

משה גפני: אלה 16 מיליון שקלים.

אנסטסיה סורוקינה: נכון.

משה גפני: זה דמי קיום.

משה גפני: אנחנו מצביעים.

משה גפני: בקשה מספר 46002 – אושרה פה אחד

אנסטסיה סורוקינה: נכון.

משה גפני: דמי קיום לסטודנטים.

משה גפני: גם דמי קיום לסטודנטים.

משה גפני: את יודעת למה אני מעלה את זה.

פניה קירשנבאום: לא. אתה רוצה עוד פעם לדבר על האברכים?

פניה קירשנבאום: שישרתו בצה"ל, שיעשו שירות לאומי וגם יקבלו.

משה גפני: אישרנו את זה פה אחד.

משה גפני: זאת העברה של חוק חיילים משוחררים עם דמי קיום לסטודנטים.

משה גפני: אני מודה לכם.

משה גפני: אנחנו עוברים לסעיף הבא.